title: Karttakieli

text: Karttakielen yleisyys väestössä on noin 2–3 %. Sitä esiintyy kaikenikäisillä ihmisillä. Naisilla sitä esiintyy kuitenkin kaksinkertaisesti miehiin verrattuna. Noin 20 % karttakielipotilaista potee myös uurrekieltä ("").


title: Karttakieli

text: Koska punaisten laikkujen pinta on paljas ja herkkä, se saattaa kipeytyä käytettäessä alkoholia, tupakkaa tai syötäessä happamia ruokia, kuten sitrushedelmiä tai tomaattia, taikka mausteisia ruokia, etenkin chiliä.


title: Karttakieli

text: Karttakielen etiologia on tuntematon. Joillain alueilla kielen pintasolukko kuoriutuu liian nopeasti. Iho on näillä alueilla ohutta aiheuttaen punoitusta ja arkuutta sekä herkkyyttä sieni-infektioille. Toisaalla solut uusiutuvat tavallista hitaammin, jolloin pinta muuttuu vaaleammaksi. Karttakieli ei koskaan muutu pahanlaatuiseksi. Karttakielen synty saattaa liittyä psoriasikseen, Reiterin tautiin, astmaan tai atopiaan. Myös perintötekijät saattavat altistaa sille.


title: Karttakieli

text: Diagnosointi tapahtuu pelkällä kielen katselmuksella. Karttakieli ei yleensä vaadi hoitoa, eikä siihen ole olemassakaan parantavaa hoitoa. Aristaviin kohtiin voidaan käyttää paikallista pintapuudutetta (esimerkiksi lidokaiiniliuosta) tai kortisonivoiteita tai -liuoksia.


title: Antti-Jussi Niemi

text: Antti-Jussi Jormanpoika Niemi (s. 22. syyskuuta 1977 Vantaa) on suomalainen entinen jääkiekkopuolustaja ja olympiamitalisti. Niemi pelasi urallaan NHL-joukkue Mighty Ducks of Anaheimissa 29 ottelua tehopistein 1+1=2 ja keräten 22 jäähyminuuttia. Hän pelasi suurimman osan urastaan SM-liigaa Jokereissa yhteensä 453 runkosarjaottelua tehopistein 28+71=99 ja keräten 612 jäähyminuuttia sekä 51 playoff-ottelua tehden seitsemän syöttöpistettä ja keräten 67 jäähyminuuttia. Niemi toimi joukkueen kapteenina kausina 1999–2000 ja 2009–2010. Niemi pelasi urallaan myös Pohjois-Amerikassa, Ruotsissa ja KHL:ssä. Nykyisin Niemi toimii Viasatilla KHL-asiantuntijana.


title: Antti-Jussi Niemi

text: Niemen vahvuuksiin kuului oman pään pelaaminen, varmuus, virheiden vähyys, kontaktipelaaminen, alivoimapelaaminen, johtajuus ja joukkuepelaaminen. Hänen heikkouksiinsa kuuluui liike ja ajoittaiset turhat jäähyt.


title: Antti-Jussi Niemi

text: Niemi oli Etelä-Vantaan Urheilijoiden kasvatti. Hän pelasi myöhemmät juniorivuotensa kuitenkin Jokereissa, jonka A-nuorissa Niemi voitti Suomenmestaruuden vuonna 1996 ja SM-hopeaa vuonna 1998. Mestaruuskaudella 1995–1996 hän oli koko A-nuorten SM-liigan tehokkain puolustaja tehoilla 11+18=29. Niemi debytoi samalla kaudella myös SM-liigassa, jossa hän pelasi kuusi runkosarja- ja yhden playoff-ottelun tehden kaksi syöttöpistettä. Yhdessä playoff-ottelussa esiintyminen takasi Niemelle Suomenmestaruuden voittamisen. Hän pelasi kauden aikana miesten pelejä myös neljän I-divisioonaottelun verran lainalla Haukoissa.


title: Antti-Jussi Niemi

text: Ottawa Senators varasi Niemen neljännellä kierroksella 81. pelaajana . Kausi 1996–1997 oli hänelle varsinainen tulokaskausi SM-liigassa, joka toi Niemelle 44 runkosarjaottelussa tehot 2+9=11 ja yhdeksässä playoff-ottelussa kaksi syöttöpistettä. Hän voitti kauden päätteeksi Suomenmestaruuden. Kaudella 1997–1998 Niemi voitti Jokereiden sisäisen jäähypörssin 71 minuutillaan ja kauden päätteeksi SM-pronssia. Hän vahvisti kevätkaudella myös Jokereiden hopeaa voittaneita A-nuoria. Niemi edusti Jokereiden miesten joukkuetta kolmella ensimmäisellä kokonaisella SM-liigakaudellaan myös EHL:ssä.


title: Antti-Jussi Niemi

text: Kesäkuussa 1999 Ottawa Senators kauppasi Antti-Jussi Niemen oikeudet sekä Ted Donaton Mighty Ducks of Anaheimiin vaihdossa Patrick Lalimeen. Hän pelasi ennen Pohjois-Amerikkaan siirtymistään kauden 1999–2000 vielä Jokereissa, joiden kapteeniksi Niemi nousi. Hän johdatti joukkueen kauden päätteeksi SM-hopeaan.


title: Antti-Jussi Niemi

text: Kaudeksi 2000–2001 Niemi siirtyi kaksivuotisella tulokassopimuksella Mighty Ducks of Anaheimin organisaatioon. Hän pelasi reilut puolet kaudestaan farmijoukkue Cincinnati Mighty Ducksissa, AHL:ssä. NHL:n puolella Niemi pelasi 28 runkosarjaottelua tehopistein 1+1=2. Hän teki NHL-uransa ensimmäiseksi ja ainoaksi jääneen osumansa 16. helmikuuta 2001 Ottawa Senatorsin Patrick Lalimen taakse. Kaudella 2001–2002 Niemi mahtui Anaheimin kokoonpanoon ainoastaan yhteen NHL-otteluun. Hänen kauttaan haittasi myös loukkaantumiset, jonka takia Niemi pelasi Cincinnatin farmijoukkueessakin vain 39 ottelua runkosarjassa. Niemi oli kuitenkin joukkueen tehokkain puolustaja Dwayne Zingerin kanssa tehoilla 10+9=19.


title: Antti-Jussi Niemi

text: Niemi pelasi 1+1-vuotisella sopimuksella Jokereihin kaudeksi 2002–2003. Hän oli joukkueen tehokkain puolustaja tehoilla 6+11=17, jotka ovat myös Niemen yhden kauden piste-ennätys SM-liigassa. Hän ei kuitenkaan käyttänyt sopimuksessaan ollutta optiota, vaan siirtyi kaudeksi 2003–2004 kaksivuotisella sopimuksella Elitserien-joukkue Frölunda HC:n riveihin. Niemi oli joukkueen tehokkain puolustaja tehoilla 4+14=18 ja hänen teholukemansa +9 oli Tomi Kallion ohella Frölundan paras kevään 2004 pudotuspeleissä. Seuraava kausi 2004–2005 päättyi Ruotsin-mestaruuteen. Huhtikuussa 2005 Niemi teki kaksivuotisen jatkosopimuksen Frölundan kanssa. Kausi 2005–2006 päättyi Elitserien-hopeaan. Kaudella 2006–2007 hän voitti joukkueen sisäisen jäähypörssin 110 minuutillaan ja sijoittui Elitserienin jäähypörssissä kahdeksanneksi. Niemi jatkoi sopimustaan taas kahdella vuodella huhtikuussa 2007.


title: Antti-Jussi Niemi

text: Kaudella 2007–2008 Niemi voitti taas Frölundan sisäisen jäähypörssin 79 minuutillaan. Hän ei kuitenkaan pelannut joukkueessa enää viimeistä sopimuskauttaan, kun Niemi myytiin kaksivuotisella sopimuksella KHL-joukkue Lada Toljattiin toukokuussa 2008. Joukkueen taloustaantuma ja maksamattomat palkat saivat hänet kuitenkin vaihtamaan maisemaa tammikuussa 2009, jolloin Niemi siirtyi loppukaudeksi Ruotsin toiseksi korkeimmalla sarjatasoalla Allsvenskanissa pelanneeseen Leksands IF:ään. Joukkue voitti runkosarjan, mutta Niemen kausi päättyi kuitenkin vakavaan loukkaantumiseen Kvalserienin toisessa ottelussa, kun Rögle BK:n Mathias Tjärnqvist taklasi häntä rumasti Leksandin maalin takana. Niemi sai airvotärähdyksen ja useita murtumia kasvoihin ja oli tilanteen jälkeen myös hetken tajuton. Tjärnqvist ei saanut tilanteesta jäähyä, mutta hänelle sittemmin langetettiin kahden ottelun pelikielto. Leksand jäi lopulta ilman sarjanousua.


title: Antti-Jussi Niemi

text: Niemi palasi kaudeksi 2009–2010 kolmivuotisella sopimuksella Jokereihin. Hänestä tuli joukkueen kapteeni, mutta Niemen kausi osoittautui kuitenkin pettymykseksi, josta kertoi mm. Jokereiden huonoin teholukema –11. Kaudesta 2010–2011 lähtien hän on jatkanut joukkueen varakapteenina. Niemen kaksi jälkimmäistä sopimuskautta jäivät loukkaantumisten takia rikkonaiseksi, mutta kaudella 2011–2012 Niemi palasi kuitenkin takavuosista tutummalle tasolleen. Hän voitti kauden päätteeksi SM-pronssia. Helmikuussa 2012 Niemi teki kaksivuotisen jatkosopimuksen Jokereiden kanssa.


title: Antti-Jussi Niemi

text: Loukkaantumiset sotkivat myös Niemen kautta 2012–2013, jonka kynnyksellä hän joutui polvivamman takia kahdeksi kuukaudeksi sivuun. Loukkaantumiset sotkivat myös Niemen kautta 2013–2014. Joulukuussa 2014 hän lopetti loukkaantumisten takia pelaajauransa. Niemi oli aloittanut jo aiemmin kaudella 2014–2015 Viasatin KHL-asiantuntijana.


title: Antti-Jussi Niemi

text: Niemi edusti Suomea Torinon olympiakisoissa 2006, jolloin hän voitti hopeaa. Niemi sai valinnan Suomen joukkueeseen noin viikko ennen turnauksen alkua, kun Joni Pitkänen joutui jättämään kisat väliin. Niemi pelasi myös MM-kilpailuissa vuosina 1998, 1999, 2000, 2001, 2004, 2005 ja 2008. Hän voitti MM-hopeaa vuosina 1998, 1999 ja 2001 sekä pronssia vuosina 2000 ja 2008. Yhteensä Niemi on pelannut 170 A-maaottelua tehopistein 7+13=20.


title: Antti-Jussi Niemi

text: Niemi pelasi myös alle 20-vuotiaiden MM-kilpailuissa vuosina 1996 ja 1997 sekä alle 18-vuotiaiden EM-kilpailuissa vuonna 1995, jolloin hän voitti Euroopan-mestaruuden.


title: Coretta Scott King

text: Coretta Scott King (27. huhtikuuta 1927 Heiberger, Alabama – 30. tammikuuta 2006 Rosarito Beach, Meksiko) oli yhdysvaltalainen kansalaisoikeusliikkeen johtohahmoja ja salamurhatun kansalaisoikeusaktivistin Martin Luther Kingin puoliso. Scott King toimi aktiivisesti puolisonsa rinnalla 50- ja 60-luvuilla. Tämän murhan jälkeen hän toimi aktiivisena muun muassa apartheidia vastustaneessa kansanliikeessä. Hän myös vastusti kuolemanrangaistusta ja Irakin sotaa.


title: Laivamato

text: Laivamato ("Teredo navalis") on matomainen simpukka, joka käyttää ravinnokseen puuta. Laivamato on tunnettu erityisesti siitä, että se tuhoaa puisia laivanhylkyjä ja muita merivedessä olevia puisia rakenteita.


title: Laivamato

text: Laivamadon kuoret ovat kehittyneet leukamaisiksi jyystimiksi, joiden avulla simpukka pystyy rikkomaan puuta. Laivamato käyttää ravinnokseen puun hiilihydraatteja. Sen suolessa elää bakteeri, joka pystyy hajottamaan selluloosaa.


title: Laivamato

text: Laivamato kasvaa Itämeressä 20-25 cm pitkäksi, trooppisissa merissä jopa puolimetriseksi.


title: Laivamato

text: Itämeren vähäsuolainen murtovesi on maailmassa siitä harvinainen meri, ettei siinä juuri ole laivamatoja. Laivamato on kuitenkin yleistynyt Itämerellä vuodesta 1993 lähtien. Itämerta suolaisemmilla vesillä, esimerkiksi Atlantilla ja Välimerellä, laivamato tuhoaa puiset laivanhylyt jopa muutamassa kymmenessä vuodessa. Suolaisemmilla vesillä on puisten hylkyjen säilyminen mahdollista vain, jos ne hautautuvat riittävän nopeasti pohjamutaan.


title: Päijät-Häme (sanomalehti)

text: Päijät-Häme on Mediatalo ESAn kustantamiin Seutunelosiin kuuluva paikallinen ilmaisjakelulehti. Sen päätoimittajana toimii Sisko Ojajärvi. Lehden painos on vuoden 2013 mediakortin mukaan 5 900 kappaletta. Lehti jaetaan Asikkalaan.


title: Päijät-Häme (sanomalehti)

text: Lehti alkoi ilmestyä uudelleen 1. joulukuuta 2004, kun Lahden seudun ilmaisjakelulehdet syksyllä 2003 yhdistänyt Seutuviikko purettiin. Tästä kuitenkin jäi Seutunelosille yhteinen päätoimittajuus.


title: Orimattilan aluelehti

text: Orimattilan aluelehti on Mediatalo ESAn kustantamiin Seutunelosiin kuuluva ilmaisjakelulehti. Lehden päätoimittaja on Sisko Ojajärvi ja toimittajana Riitta Teeriaho.


title: Orimattilan aluelehti

text: Painokseksi lehti ilmoittaa vuoden 2013 mediakortin mukaan 10 310 kappaletta, joka jakautuu Orimattilaan, Pukkilaan ja Artjärvelle.


title: Orimattilan aluelehti

text: Lehti edustaa lähes neljännestä Seutunelosten 39 539 kappaleen kokonaispainoksesta. Orimattilan Kuivannolle jaetaan myös Nastola-lehti.


title: Orimattilan aluelehti

text: Lehti alkoi ilmestymisensä uudelleen 1. joulukuuta 2004, kun Lahden seudun ilmaisjakelulehdet syksyllä 2003 yhdistänyt Seutuviikko purettiin. Tästä kuitenkin jäi Seutunelosille yhteinen päätoimittajuus.


title: Mäntsälän Uutiset

text: Mäntsälän Uutiset on Suomen Lehtiyhtymän omistama, Mäntsälässä leviävä ilmaisjakelulehti, jonka aiempi omistaja oli Esan Kirjapainon tytäryhtiön Esan Paikallislehdet. Päätoimittaja on Kai Jauhiainen.


title: Mäntsälän Uutiset

text: Toinen mäntsäläläinen paikallislehti oli tilattava Mäntsälä-lehti. Lisäksi paikkakunnalla ilmestyi ilmaisjakelulehti Mäntsälän Viikkouutiset.


title: Luca Toni

text: Luca Toni (s. 26. toukokuuta 1977 Pavullo nel Frignano, Modena, Italia) on italialainen jalkapalloilija, joka edusti urallaan toistakymmentä eri seuraa, viimeksi Serie A:n Hellas Veronaa.


title: Luca Toni

text: Toni aloitti ammattilaisuransa vuonna 1994 Modenassa. Vuonna 1999 hän siirtyi Serie A:han Vicenzaan pelattuaan hyvän kauden Serie B:n Trevisossa. Vicenzasta Tonin tie vei Bresciaan, ja 2003 hän siirtyi Palermoon ja auttoi 30 maalillaan seuraa voittamaan Serie B:n mestaruuden. Seuraavalla kaudella Serie A:ssa hän iski 20 maalia. Heinäkuussa 2005 hän siirtyi Fiorentinaan 10 miljoonan euron hintaan. Kausi 2005–2006 oli Tonille suurmenestys, sillä hän johdatti Fiorentinan sarjassa neljänneksi ja voitti maalikuninkuuden tehtyään peräti 31 maalia 38 ottelussa. Samalla Tonista tuli 48 vuoteen ensimmäinen pelaaja, joka on pystynyt yli 30 maalin kauteen Serie A:ssa.


title: Luca Toni

text: Toukokuun lopussa 2007 Toni siirtyi nelivuotisella sopimuksella Saksan Bayern Müncheniin. Siirtosummaksi ilmoitettiin 11 miljoonaa euroa. Hän voitti seurassa Saksan liigacupin, Saksan Cupin ja Bundesliigan mestaruuden heti ensimmäisenä kautenaan. Tuolloin Toni oli myös Bundesliigan paras maalintekijä, tehtyään yli 20 maalia. Kaudella 2008–2009 Toni oli Bayern Münchenin paras maalintekijä, mutta ajautui kaudella 2009–2010 vaikeuksiin valmentaja Louis van Gaalin kanssa. Toni jäi erimielisyyksien takia vähälle peliajalle ja joutui jopa pelaamaan muutaman ottelun Bayernin reservijoukkueessa. Niinpä hän pyysi henkilökohtaisten syiden takia lainasiirtoa AS Romaan. Hän siirtyi kevätkaudeksi 2010 Romaan.


title: Luca Toni

text: Heinäkuussa 2010 Toni siirtyi Genoaan, josta hän siirtyi kesken kauden tammikuussa 2011 Juventukseen. Toni kuitenkin loukkaantui jo ensimmäisessä ottelussaan Juventus-paidassa, Italian Cupissa, Cataniaa vastaan. Toivuttuaan loukkaantumisesta Toni sai kelvollisesti peliaikaa Juvessa.


title: Luca Toni

text: Toisella kaudellaan Juventuksessa Toni pääsi pelaamaan vain yhden ottelun(Cuneoa vastaan pelattu harjoitus-ottelu), jossa italialaishyökkääjä iski kaksi maalia, muuten Toni jäi kokonaan kokoonpanon ulkopuolelle uudessa seurassaan, eikä päässyt pelaamaan yhtään ottelua. Sama tilanne oli toisella konkari-hyökkääjällä Vincenzo Iaquintalla. Iaquinta päätti siirto-tarjouksista huolimatta jäädä pitkäaikaiseen seuraansa, mutta Toni ei suostunut penkkimiehen rooliin, ja kun Arabi-joukkue Al Nasr tarjosi Tonille sopimusta siirtyi Toni kesällä 2012, hoidettuaan asiat ensin Juventuksen kanssa, Lähi-Itään.


title: Luca Toni

text: Al Nasrissa Toni sai pelinumeron #10 pelasi uudessa seurassaan kymmenen ottelua, joissa syntyi kolme maalia. Toni ei kuitenkaan ollut tyytyväinen oloihinsa Arabiemiraateissa ja pyysi siirtoa. Toni kytkettiin siirtohuhuissa mm. Malagaan, kunnes talvella tuli varmistus Tonin uudesta seurasta.


title: Luca Toni

text: Kaudeksi 2012-13 Toni palasi Italiaan ja vanhaan tuttuun seuraan, Fiorentinaan, Firenzen kaupunkiin, Vincenzo Montellan valmennukseen. Toni iski ensimmäisessä kahdessa ottelussaan "Violan" paidassa kauden ensimmäisen maalinsa, ja kolmessa pelissä oli syntynyt kaksi maalia. Toni on nyt pelannut Fiorentinalle 20 ottelua, tehden 7 maalia.


title: Luca Toni

text: Italian maajoukkueessa Toni esiintyi ensi kertaa 18. elokuuta 2004 Islantia vastaan. Hän oli mukana 2006 MM-kilpailuiden mestarijoukkueessa, tuolloin Toni oli Italian ykköshyökkääjä. Hän viimeisteli kisoissa kaksi maalia, molemmat puolivälierässä Ukrainaa vastaan. Italia voitti lopulta turnauksesta MM-kultaa, ja Toni valittiin viralliseen FIFA:n MM-tähdistöjoukkueeseen, yhdessä joukkuetoverien Gianluca Zambrottan, Fabio Cannavaron, Francesco Tottin, Andrea Pirlon, Gianluigi Buffonin ja Gennaro Gattuson kanssa. Yhteensä 7 pelaajalla Italialla oli eniten pelaajia tähdistöjoukkueessa.


title: Luca Toni

text: Maajoukkueen uusi päävalmentaja Roberto Donadoni valitsi Tonin Italian EM-joukkueeseen 2008, ja Toni sai jälleen ykköshyökkääjän roolin. Häneltä odotettiin paljon upean Bayern-kauden jälkeen, mutta kisat olivat niin Tonille kuin Italiallekkin pettymys. Toni sai kisoissa tehtyä vain yhden maalin, joka sekin hylättiin virheellisesti paitsiona, ja Italian joukkue putosi jo puolivälierissä, tulevalle mestarille Espanjalle.


title: Luca Toni

text: Tonin viimeinen kokemus maajoukkueen mukana oli Maanosaliittojen cup 2009. Toni oli menettänyt ykköshyökkääjän paikkansa maajoukkueessa, sillä niin Alberto Gilardino, Giuseppe Rossi kuin Vincenzo Iaquintakin olivat ajaneet Tonista ohi. Peliaikaa Toni kuitenkin sai kisoissa kohtuu hyvin, mutta maalit jäivät tekemättä. Niitä olisi kaivattu kipeästi sillä Italian kisat päättyivät jo alkulohkoon.


title: Luca Toni

text: Luca oli vielä innokas edustamaan Italiaa MM-kisoissa 2010, jossa Italia puolusti maailmanmestaruuttaan, muttei mahtunut uusvanhan päävalmentajan, joka oli luotsannut Italian maailmanmestaruuten 2006 Toni luottomiehenään, Marcello Lippin lopulliseen joukkueeseen, huolimatta paranevista otteista AS Roman paidassa. Tonille ei löytynyt paikkaa myöskään uuden päävalmentajan Cesare Prandellin maajoukkueesta, jossa suosittiin nuorempia hyökkääjiä.


title: Luca Toni

text: Tonin pelattua huippukauden Veronassa Italian media alkoi spekuloida hänen paluutaan maajoukkueeseen, olihan hän kauden 2013–2014 toiseksi eniten liigamaaleja tehnyt italialaispelaaja. Italian päävalmentaja Prandelli piti Tonin valintaa mahdollisena ja ilmoitti harkitsevansa sitä. Myös Toni oli avoin maajoukkuepaluulle. Lopulta Prandelli ei kuitenkaan valinnutkaan Tonia MM-kisoihin 2014, Brasiliaan, ilmoittaen syyksi sen, että hän halusi joukkueeseensa enemmän nopeutta ja liikkuvuutta pelkän kokemuksen sijaan.


title: Luca Toni

text: Toni pelasi yhteensä 47 maaottelua ja teki niissä 16 maalia vuosina 2004–2009.


title: World Touring Car Championship

text: World Touring Car Championship eli WTCC on kansainvälisen autourheiluliiton FIA:n järjestämä vakioautojen rata-autoilun maailmanmestaruussarja.


title: World Touring Car Championship

text: WTCC kehittyi jo vuodesta 1963 ajetun ETCC:n ("European Touring Car Championship") jatkeeksi vuonna 1987, jolloin mestaruuden voitti Roberto Ravaglia BMW M3:lla. Tuolloin kilpailtiin A-ryhmän autoilla. Sarja ei kuitenkaan ollut missään suhteessa taloudellinen menestys, ja se päätettiin lopettaa heti ensimmäisen kautensa jälkeen.


title: World Touring Car Championship

text: Vuonna 1993 järjestettiin Italian Monzan radalla ensimmäistä kertaa "FIA World Touring Car Cup" maailmancup-kilpailu Super touring -kalustolla kansallisten vakioautosarjojen voittajille. Tuolloin voiton vei Paul Radisich. Kisa käytiin kahtena seuraavanakin vuonna: 1994 Donington Parkilla, jolloin Radisich uusi voittonsa, ja vuonna 1995 Paul Ricardilla, jolloin kilpailun voitti Frank Biela.


title: World Touring Car Championship

text: Vuonna 2002 ETCC-sarja herätettiin uudelleen henkiin, ja se saikin jonkinmoista suosiota varsinkin Eurosport-kanavan suorien televisiolähetysten ansiosta. Vuonna 2005 sarja laajentui maailmanmestaruussarjaksi, ja kautta aikain toiseksi WTCC-mestariksi ajoi Andy Priaulx BMW:llään.


title: World Touring Car Championship

text: Parhaimmillaan sarjassa oli yhtä aikaa mukana viisi autonvalmistajaa (BMW, Chevrolet, SEAT, Honda ja Alfa Romeo), mutta vuoden 2010 jälkeen mukana oli tehdastallina ainoastaan Chevrolet kansainvälisen talouden taantuman vuoksi. Kaudelle 2012 SEAT palasi tukemaan SEAT Leóneilla kilpailevia yksityistalleja. Myös Honda ja Lada suunnittelevat paluuta sarjaan kaudella 2012. Tehtaan tukemien valmistajien lisäksi sarjassa on nähty useita yksityistallien rankentamia autoja, kuten Peugeot 307, SEAT Toledo ja viimeisimpänä Ford Focus.


title: World Touring Car Championship

text: Kaudesta 2011 lähtien sarjassa on kilpailtu Super 2000 -luokituksen mukaisella kalustolla, jonka on pohjauduttava johonkin tuotantoautoon. Voimanlähteenä autoissa toimivat 1,6 litraiset turbomoottorit, joiden teholukemat on tarkoin säännelty tasaisemman kilvanajon takaamiseksi. Autojen minimipainot ovat 1170 kg etu- ja 1200 kg takavetoiselle autolle.


title: World Touring Car Championship

text: Kilpailuviikonloppu koostuu vapaista harjoituksista, kaksiosaisesta aika-ajosta ja kahdesta kilpailulähdöstä.


title: World Touring Car Championship

text: Aika-ajon ensimmäisessä osassa kilpailijoilla on 20 minuuttia (katuradoilla 30 minuuttia) aikaa varmistaa paikkansa 12 parhaan kuljettajan joukossa, jotka jatkavat aika-ajon toiseen osioon. Aika-ajon toisen osion 12 kuljettajalla on 10 minuuttia (katuradoilla 15 minuuttia) aikaa ajaa aikakierroksia, jonka jälkeen lähtöjärjestys ensimmäiseen kisaan on valmis. Aika-ajon toisen osion viidelle nopeimmalle jaetaan pisteitä kaavalla 5, 4, 3, 2 ja viidennelle 1 piste. Kisaviikonlopun toiseen lähtöön aika-ajon kahdeksan parasta kuljettajaa lähtevät käännetyssä järjestyksessä. Muutoin toisen kisan lähtöjärjestys määräytyy aika-ajon tulosten mukaan.


title: World Touring Car Championship

text: Kilpailuviikonlopun aikana ajetaan kaksi lähtöä, joista jaetaan MM-pisteet kaavalla 10, 8, 6, 5, 4, 3, 2 ja kahdeksanneksi sijoittuneelle 1. Kauden viimeisenä osakilpailuviikonloppuna Macaossa jaossa on kaksinkertaiset pisteet. Myös yksityiskuljettajille järjestetään erillinen Yokohama Trophy -kilpailu, jossa jokaisena kilpailuviikonloppuna kahdeksan parasta kuljettajaa jakavat 40 000 euron palkintopotin.


title: Öljysora

text: Öljysora on tiepäällyste. Öljysora valmistetaan runkoaineesta, sideaineesta ja vedenkestävyyttä parantavasta lisäaineesta. Kiviaineksena käytetään yleensä 0–16 mm tai 0–18 mm mursketta ja sideaineena bitumiöljyä.


title: Öljysora

text: Öljysoraa ei tielle levitettäessä tarvitse lämmittää kuten asfalttia, vaan se levitetään tielle tasaisena kerroksena kylmiltään ja jyrätään siihen saman tien tiiviiksi. Pienempiä routahalkeamia paikkaillaan usein valuttamalla halkeamiin jähmettyvää bitumia. Jos päällyste on pahoin vaurioitunut, se voidaan karhia, eli repiä, tasoittaa ja tiivistää päällyste uudelleen, sekä lisätä massaa tarvittaessa.


title: Öljysora

text: Öljysora keksittiin jo vuonna 1901 ja sen keksijä oli englantilainen maanmittari Edgar Purnell Hooley.


title: Python (hirviö)

text: Python (, "mädäntyä") oli kreikkalaisessa mytologiassa valtava tumma käärme, jonka Gaia, maa, oli synnyttänyt - tosin vastentahtoisesti. Pythonin tehtävä oli vartioida Delfoissa oraakkelia, mutta Apollon, joka oli oppinut selvännäkemisen taidon Panilta, saapui paikalle ja tappoi Pythonin nuolillaan ottaakseen pyhäkön hallintaansa. Käärmeen ruumiin mädäntyessä sen mukaan nimettiin myös itse kaupunki, "Pytho".


title: Python (hirviö)

text: Hyginus kertoo omassa versiossaan, että Python itse antoi ennustuksia Parnassos-vuorella. Sen kohtaloksi oli kuitenkin määrätty kuolla Leton jälkeläisen kautta, ja kun se kuuli, että Zeus oli tehnyt tämän raskaaksi, se lähti etsimään Letoa tappaakseen tämän. Boreas, pohjoistuuli, vei kuitenkin Leton turvaan, ja Python joutui palaamaan tyhjin toimin Parnassokselle. Niin Leto synnytti Apollonin ja Artemiin, ja neljän päivän kuluttua Apollon ampui Pythonin kuoliaaksi nuolillaan kostaakseen äitinsä puolesta. Pythonin luut Apollon asetti temppeliinsä, jonka papitarta, Delfoin oraakkelia, kutsuttiin Pythiaksi tämän mukaan. Apollon asetti tapahtuman johdosta myös Python kisat, jotka järjestettiin hänen kunniakseen joka neljäs vuosi Delfoin pyhätössä.


title: Ahmed Abu Laban

text: Ahmed Abu Laban (1946 Jaffa, Palestiina – 1. helmikuuta 2007 Kööpenhamina, Tanska) oli Tanskassa asunut palestiinalainen imaami. Hänen perheensä joutui Israelin itsenäistymistä seuranneissa tapahtumissa muuttamaan vuonna 1948 Egyptiin, missä hän asui ja opiskeli. Hän valmistui 1969 koneinsinööriksi, minkä jälkeen hän asui ja työskenteli Egyptin lisäksi Kuwaitissa, Yhdistyneissä arabiemiraateissa ja Nigeriassa, missä hän opiskeli islamilaista teologiaa.


title: Ahmed Abu Laban

text: Laban tuli Tanskaan vuonna 1984. Hän kiersi marraskuussa 2005 islamilaisissa maissa kertomassa, että islaminuskoisia kohdellaan Tanskassa heikosti, ja vaikutti näin siihen, miten niissä alettiin suhtautua Jyllands-Postenin 30. syyskuuta 2005 julkaisemiin kahteentoista profeetta Muhammedista tehtyyn pilakuvaan.


title: Ahmed Abu Laban

text: Laban kuoli keuhkosyöpään 1. helmikuuta 2007.


title: Flemming Rose

text: Flemming Rose (s. 1956) on tanskalainen toimittaja. Hän on työskennellyt muun muassa kulttuuripäätoimittajana, Moskovan kirjeenvaihtajana ja ulkomaantoimituksen päällikkönä Tanskan laajalevikkisimmän lehdessä, Jyllands-Postenissa.


title: Flemming Rose

text: Rose tuli tunnetuksi vuonna 2005 tilattuaan 40 pilapiirtäjältä profeetta Muhammadia loukkaavia pilapiirroksia kokeillakseen, miten islaminuskoisten läsnäolo Tanskassa rajoittaa sananvapautta. Islaminuskoisia Tanskassa on noin 180 000 (3%). 12 pilakuvaa julkaistiin 30. syyskuuta 2005. Niiden seurauksena syntynyt kohu levisi ensin Tanskassa johtaen 25. lokakuuta 2005 yli kymmenen islamilaisen maan suurlähettilään pyyntöön saada tavata Tanskan pääministeri, joka kieltäytyi vedoten siihen, ettei hallitus voi vaikuttaa tanskalaisten lehtien sananvapauteen. Marraskuussa tanskalainen imaami Ahmed Abu Laban kiersi islamilaisia maita vakuuttamassa islaminuskoisten heikosta kohtelusta. Pattitilanteen laukaisemiseksi myös muunmaalaiset lehdet alkoivat vuonna 2006 julkaista Jyllands-Postenin tilaamia pilakuvia, jonka jälkeen syntyi maailmanlaajuinen kriisi.


title: Flemming Rose

text: Rose ilmoitti marraskuussa 2015 jättävänsä Jyllands-Postenin keskittyäkseen kirjojen kirjoittamiseen ja julkiseen keskusteluun osallistumiseen.


title: Leselidze

text: Leselidze on kaupunki Abhasiassa, Georgiassa lähellä Venäjän rajaa. Leselidzessa tehtiin 1980-luvulla useita yleisurheilun heittolajien maailmanennätyksiä.


title: Águeda

text: Águeda on kunta ja kaupunki Aveiron piirissä, Portugalissa. Sen pinta-ala on 335 neliökilometriä ja asukasluku noin 47 700. Águeda jakautuu kahteenkymmeneen kaupunginosaan.


title: Évora

text: Évora on kaupunki Alentejon alueella, Portugalissa. Sen pinta-ala on 1 307 neliökilometriä ja asukasluku noin 56 600. Kaupunki on Évoran piirin pääkaupunki ja jakautuu yhdeksääntoista kaupunginosaan. Kaupungin tämänhetkinen pormestari on Carlos Pinto de Sá. Kaupungissa sijaitsevat sekä Évoran tuomiokirkko että Évoran yliopisto.


title: Évora

text: Évoran historiallinen keskusta kuuluu UNESCO:n maailmanperintöluetteloon.


title: Cesária Évora

text: Cesária Évora [sɨˈzaɾiɐ ˈɛvuɾɐ] (27. elokuuta 1941 Mindelo – 17. joulukuuta 2011 São Vicente) oli kapverdeläinen kansan- ja populaarimusiikin laulaja. Hän esitti fadoa muistuttavaa surumielistä morna-musiikkia mutta myös pirteämpää coladeiraa sekä funanáa. Hän levytti ensimmäisen albuminsa Pariisissa vuonna 1988. Évora teki kymmenen studioalbumia ja useita konserttilevyjä. Hän sai maailmanmusiikin Grammyn vuonna 2004.


title: Cesária Évora

text: Évoran setä Xavier da Cruz oli Kap Verden tunnetuimpia säveltäjiä. Évoran ura oli pysähtyä saaren itsenäistymiseen, jolloin paikallinen huvielämä hiljeni, mutta hänet kutsuttiin levyttämään Ranskaan 1988, ja Ranskan viestimet nostivat hänen levynsä "Miss Perfumado" esiin ja siitä tuli menestys.


title: Cesária Évora

text: Évora oli myös ruokaohjelman WFP:n nälänvastainen lähettiläs. Solidaarisuudesta Kap Verden köyhille hän esiintyi paljain jaloin. Kotimaassaan hän oli legenda, ja hänen kuolemastaan kertoi julkisuuteen maan kulttuuriministeri. Kuoleman johdosta pidettiin kahden päivän maansuru.


title: Cesária Évora

text: Évora esiintyi viimeisen kerran Lissabonissa keväällä 2010. Suomessa hän vieraili useita kertoja, viimeisen kerran vuonna 2008 Finlandia-talossa. Hän oli tulossa Suomeen toukokuussa 2010, mutta vierailu peruuntui sairastelun vuoksi, ja samana vuonna hänelle tehtiin Ranskassa avosydänleikkaus. Hän keskeytti uransa syyskuussa 2011 terveydellisistä syistä.


title: Montecatini Terme

text: Montecatini Terme on terveyskylpylöistään tunnettu kaupunki Italiassa. Kaupungin asukasluku oli 20 409 ihmistä 31. joulukuuta 2015. Kaupunki sijaitsee Pistoian maakunnassa Toscanan alueella, Keski-Italiassa. Montecatini Terme on suosittu matkailukohde ja siellä on 230 hotellia.


title: Montecatini

text: Montecatini voi tarkoittaa seuraavia:


title: Kauko Laasonen

text: Kauko Laasonen (s. 8. tammikuuta 1951 Kesälahti) on suomalainen jousiampuja. Hän kilpaili olympialaisissa vuonna 1976. Hän saavutti MM-kilpailuissa henkilökohtaisen pronssimitalin vuonna 1975 sekä kaksi joukkuemitalia. EM-kilpailuissa hän voitti joukkuekilpailun kultaa vuonna 1976. Hän edusti aktiiviurallaan Porin Jousiampujia ja voitti henkilökohtaisen Suomen-mestaruuden vuonna 1978 sekä henkilökohtaisen hallimestaruuden vuonna 1976. Kauko Laasosen veli Kyösti Laasonen on Suomen kaikkien aikojen menestyneimpiä jousiampujia.


title: Kauko Laasonen

text: Koulutukseltaan "Kake" Laasonen on koneteknikko.


title: Staffordshirenbullterrieri

text: Staffordshirenbullterrieri on englantilainen koirarotu. Englannin kennelklubi rekisteröi rodun vuonna 1935. Suomeen ensimmäiset staffit tulivat vuonna 1964.


title: Staffordshirenbullterrieri

text: Staffordshirenbullterrieri eli "staffi", kuten sen kotoinen lempinimi kuuluu, on tyypillisimmillään vahvahermoinen ja ihmisrakas.


title: Staffordshirenbullterrieri

text: Staffordshirenbullterrieri on vaikuttavan näköinen ilmestys. Kyseessä on lihaksikas ja vahvarakenteinen terrieri, jonka helppohoitoinen karvapeite on lyhyttä ja sileää. Sallitut värit ovat punainen, vaalea ruskeankeltainen, valkoinen, musta tai sininen tai mikä hyvänsä näistä väreistä valkoisen kanssa. Mikä tahansa juovikas (brindle) sävy tai juovikas valkoisen kanssa. Musta punaisin merkein (black and tan) ja maksanväri ovat erittäin epätoivottavia.


title: Staffordshirenbullterrieri

text: Rotu kehitettiin alun perin 1800-luvulla Englannissa koirataisteluita varten. Se syntyi lisäämällä bulldoggiin terrieriverta. Lopputuloksena saatiin yhdistettyä bulldogin voima, sitkeys ja peräänantamattomuus sekä terrierin nopeus ja ketteryys.1860-luvulla kehitti englantilainen James Hinks näyttelytarkoituksiin valkoisen bullterrierin. Samoihin aikoihin vietiin bull-and-terrieriä Yhdysvaltoihin; ne jalostettiin siellä suuremmiksi kuin alkuperäistyyppi. Nykyään ne tunnetaan nimillä amerikanpitbullterrieri ja amerikanstaffordshirenterrieri. Etuliitteen nimeensä rotu sai Staffordshiren hiilikaivosalueen kaivosmiesten ja ketjuntekijöiden mukaan, joiden ansiosta se on yhä olemassa. Nykyään staffi on yksi Englannin suosituimmista roduista. Suomeen ensimmäiset staffordshirenbullterrierit tuotiin vuonna 1964.


title: Staffordshirenbullterrieri

text: Staffi on ihanteellinen perhekoira avoimen, ihmisystävällisen ja toiminnanhaluisen luonteensa ansiosta. Lasten kanssa se on omassa elementissään, eikä hätkähdä kovakouraistakaan käsittelyä. Vahtikoiraksi rotu sopii korkeintaan vain uskottavan ulkonäkönsä puolesta. Toisiin koiriin staffi ei yleensä suhtaudu yhtä suopeasti kuin ihmisiin, joten pentuajan sosiaalistaminen on tehtävä huolella, kuten toki jokaisen rodun kohdalla. Jo hallittavuuden kannalta on näinkin vahvan koiran oltava kunnolla koulutettu arjen tarpeisiin. Staffin liikunnantarve on suuri ja se onkin aktiivisen, paljon ulkoilevan perheen koira. Staffin toivottuihin luonteenpiirteisiin ei kuulu haukkuherkkyys.


title: Staffordshirenbullterrieri

text: Helpoin mahdollinen koulutettava staffordshirenbullterrieri ei välttämättä ole, mutta haasteista pitävälle kouluttajalle kehityskelpoinen rotuvalinta vaikkapa tottelevaisuutta ajatellen. Agilityssä staffit ovat osoittautuneet kömpelöstä ulkomuodostaan huolimatta yllättävän nopeiksi ja ketteriksi harrastuskavereiksi.


title: Staffordshirenbullterrieri

text: 1960–1980-luvuilla Suomen staffordshirenbullterrieripopulaatiossa esiintyi jonkin verran perinnöllistä harmaakaihia (HC), mistä johtuen rotu liitettiin silmien osalta Suomen Kennelliiton perinnöllisten vikojen ja sairauksien vastustamisohjelmaan (PEVISAan). Nykyään pentueen rekisteröinnin edellytyksenä on myös lonkkatutkimuslausunto, joskaan sen tuloksella ei ole vaikutusta. Staffordshirenbullterrieriyhdistyksen jalostuksen tavoiteohjelman mukaan huomiota tulee kiinnittää myös jalostukseen käytettävien koirien polvien terveyteen.


title: Yamato-damashii

text: Yamato-damashii () on käsite, joka tarkoittaa "japanilaista sielua" tai "Japanin sielua". 大和 (Yamato) viittaa Yamatoon tai muinaisiin japanilaisiin ja kulttuuriin, joka oli olemassa ennen kontaktia Kiinan kanssa. Damashii on rendaku-muoto sanasta 魂 (tamashii, "sielu" tai "henki"). Yamato-damashiita pidetään usein osana bushidōta, vaikka bushidō onkin kehittynyt vasta japanilaisten oltua yhteyksissä Kiinan kanssa.


title: The Devin Townsend Band

text: The Devin Townsend Band (lyh. DTB) on vancouverilainen progressiivista metallia soittava yhtye Kanadasta. Strapping Young Ladin laulaja/kitaristi Devin Townsend on tunnettu soolourastaan ja ero aikaisempien levyjen ja DTB:n tuotannon välillä on kokonaan eri miehitys. Aikaisemmilla levyllä Devin käytti soittajina mm. Strapping Young Ladin Gene Hoglania ja Jed Simonia, mutta halusi luoda selvän pesäeron näiden kahden yhtyeen välille vuonna 2003 julkaistun "Accelerated Evolutionin" kohdalla. Devin kokosi uuden miehistön paikallisista demoyhtyeistä, kuten "Ten Ways For Sunday", "God Awakens Petrified" ja "Evenlight".


title: Paavali V

text: Paavi Paavali V, alun perin Camillo Borghese, (17. syyskuuta 1552 – 28. tammikuuta 1621) oli paavina 16. toukokuuta 1605 – 28. tammikuuta 1621. Paavali kuului sienalaiseen Borghesen aatelissukuun. Suku kuitenkin muutti Roomaan, missä Camillo syntyi vuonna 1552. Nuoruudessaan hän opiskeli lakia Perugiassa ja Padovassa. Klemens VIII nimitti hänet kardinaaliksi vuonna 1596.


title: Paavali V

text: Paavali V oli huomattava taiteen suosija ja mesenaatti. Hänen virkakautenaan vietiin Rooman Pietarinkirkon rakennustyöt päätökseen. Hän myös kehitti Vatikaanin kirjastoa ja perusti oman pankin, Banco di Santo Spiriton.


title: Puoliverinen

text: Puoliverinen tarkoittaa seuraavia asioita:


title: Euroopan lentoturvallisuusvirasto

text: Euroopan lentoturvallisuusvirasto () on Euroopan unionin virasto, jonka tehtävänä on säädellä ja valvoa lentoturvallisuutta. Se perustettiin vuonna 2002, jolloin se alkoi ottaa aiemman eurooppalaisen Joint Aviation Authorities -viraston tehtävät hoitaakseen. EASAlle on siirtynyt myös monia EU:n jäsenmaiden kansallisten ilmailuviranomaisten, kuten Suomen Liikenteen turvallisuusviraston, tehtäviä.


title: Euroopan lentoturvallisuusvirasto

text: EASAn pääkonttori sijaitsee Kölnissä, Saksassa, ja sen johtajana toimii Patrick Goudou.


title: Eurocontrol

text: European Organisation for Safety of Air Navigation eli EUROCONTROL on vuodesta 1963 alkaen toiminut Euroopan unionin ja Euroopan siviili-ilmailu konferenssin (, lyh. "ECAC") ilmatilan lennonjohtopalvelujen ja muiden lennonvarmistuspalvelujen (, lyh. "ATM") suunnittelusta ja kehittämisestä vastaava monikansallinen ja valtioiden välinen laitos. Siihen kuuluu 41 jäsenvaltiota. Eurocontrolin päämaja on Brysselissä.


title: Eurocontrol

text: Eurocontrolin päätehtävä on kehittää koko Euroopan alueelle yhtenäinen lennonvarmistusjärjestelmä ja varmistaa Euroopan ilmatilan turvallisuus. Tämä pyritään tekemään yhteistyössä jäsenvaltioiden, ICAO:n ("International Civil Aviation Organisation") ja muiden alueellisten ja kansallisten lennonvarmistuksesta vastaavien yhteistyöelinten ja laitosten kanssa. Yhteistoiminta esimerkiksi Yhdysvaltain siviili-ilmailuviranomaisen (, lyh. "FAA") kanssa pyrkii varmistamaan, että ilmailun kehitysohjelmat ovat toistensa kanssa yhteensopivia ja että laitevaatimukset, jotka esitetään ilmatilan käyttäjille, ovat sopusoinnussa.


title: Eurocontrol

text: Eurocontrol kehittää ilmaliikenteen pitkän tähtäimen suunnitelmia, ohjeistoja, laite- ja palvelustandardeja. Euroopan unionin komission kanssa yhteistoiminnassa Eurocontrol kehittää laitteita ja palveluja koskevia määräyksiä, jotka toimeenpannaan EU:n direktiiveillä ja kansallisten lakien muutoksilla. Eurocontrolilla ei ole suoranaista määräysvaltaa jäsenvaltioidensa ilmaliikenteessä ja siksi sen toiminta on läheistä yhteistyötä kansallisten siviili-ilmailuviranomaisten ja ilmailulaitosten kanssa.


title: Eurocontrol

text: Eurocontrol ylläpitää kahta tutkimuslaitosta, toista Brétigny-Sur-Orgessa Pariisin eteläpuolella ja toista Budapestissa. Näiden tehtävänä on kehitellä uusia ideoita ja lennonvarmistuslaitteita ja simuloida niiden käyttöä. Tutkimusta suoritetaan yhteistyössä muiden eurooppalaisten tutkimuskeskusten ja yliopistojen kanssa.


title: Eurocontrol

text:
Eurocontrol ylläpitää kahta operatiivista lennonvarmistuskeskusta:
Kolmas operatiivinen elin, yläaluelennonjohtokeskus CEATS UAC () on suunnitteilla Wieniin. Valmistuttuaan se johtaa ilmaliikennettä Itävallan, Unkarin, Tšekin, Slovakian, Slovenian, Kroatian, Bosnia ja Hertsegovinan, ja Pohjois-Italian yläilmatilassa lentopinnan 245 yläpuolella. Keskuksen on suunniteltu aloittavan toimintansa seuraavien viiden vuoden kuluessa. Yhteistoimintaprojekti on joutunut poliittiseen vastavirtaan ja saattaa jäädä toteutumatta joko kokonaan tai osittain.


title: Eurocontrol

text: Eurocontrolilla on myös ilmailun koulutuskeskus, Luxemburgin kaupungissa. Keskuksessa koulutetaan lähes kaikki Maastrichtin UAC:n lennonjohtajat. Lisäksi jäsenvaltioille tarjotaan kurssitusta ilmailun eri aloilta.


title: Eurocontrol

text: Eurocontrolin, EU:n ja ECAC:n jäsenvaltiot:


title: Eurocontrol

text: Eurocontrolin ja ECAC:n jäseniä EU:n ulkopuolella:Seuraavat maat eivät ole jäseninä Eurocontrolissa:


title: Washington

text: Washington tarkoittaa seuraavia:


title: Victor Maurel

text: Victor Maurel (17. kesäkuuta 1848, Marseille - 22. lokakuuta 1923, New York) oli ranskalainen oopperabaritoni. Hän opiskeli Pariisin konservatoriossa ja debytoi Pariisissa vuonna 1868. Vuonna 1873 hän esiintyi myös Lontoossa. Myöhemmällä urallaan Maurel toimi laulunopettajana New Yorkissa.


title: Victor Maurel

text: Maurel oli säveltäjä Ruggero Leoncavallon ystävä ja lauloi Tonion osan Leoncavallon oopperan "Pajatso" ensiesityksessä.


title: Moai

text: Moait ovat Pääsiäissaarella ("Rapa Nui") sijaitsevia kivipatsaita. Patsaat ovat monoliitteja, eli yhdestä osasta veistettyjä. Ne voivat painaa yli 20 tonnia ja ovat yli kuusi metriä pitkiä, ja ovat siten megaliitteja. Pääsiäissaarella on tämänhetkisen laskennan mukaan 887 monoliittista kivipäätä.


title: Moai

text: Nykykäsityksen mukaan patsaat teki saaret asuttanut polynesialainen väestö, sillä samantyyppisiä patsaita on löydetty myös muualta Polynesiasta. Patsaat liittyivät saaren uskontoon, jonka mukaan päälliköt olivat välittäjiä jumalien ja ihmisten välillä. Tällöin patsaat esittävät joko vielä eläneitä päälliköitä tai näiden esi-isiä.


title: Moai

text: Saaren ikivanhan legendan mukaan "Hotu Matu" -niminen päällikkö lähti aikojen alussa etsimään uutta kotia, ja päätyi Pääsiäissaarelle. Päällikön kuoltua saari jaettiin hänen kuuden poikansa kesken ja myöhemmin edelleen näiden jälkeläisten kesken. Saaren asukkaat ovat voineet uskoa, että patsaat saavat päälliköiden "manan", elämänvoiman, joka olisi hyväksi koko saarelle, tuoden sateita ja viljavaa satoa. Tämä yksittäinen uskomus on kuitenkin vain osa monimutkaista myyttistä uskontoa, joka on saattanut muuttua aikojen kuluessa.


title: Moai

text: Yhden kymmenen tonnia painavan moai-patsaan teko saattoi viedä erään tutkimuksen mukaan noin 16 päivää, mutta ehkä jopa yli kuukauden 54 mieheltä.


title: Moai

text: Noin 95 prosenttia kaikista 887 tunnetusta moaista tehtiin kiveksi iskostuneesta vulkaanisesta tuhkasta Rano Rarakun kraatterilla, jossa on edelleen 394 moaita näkyvillä. Rano Rarakun kaivokset näyttävät olevan äkkiä hylättyjä, sillä kallioissa on vielä puoliksi kaiverrettuja patsaita. Monia patsaita on läheltä kaivosta. Ilmeisesti ne ovat kaatuneet kuljetuksen aikana.


title: Moai

text: Pääsiäissaarten kivialustat ja patsaat ovat tyypillistä itäpolynesialaista perinnettä, tosin omaan suuntaansa kehittynyttä. Pitcairnsaarten kiviset jalustat maraet olivat temppelien pohjia toisin kuin Pääsiäissaaren "ahut", jotka olivat patsaiden alustoja. Pitcairnilla ja muuallakin tehtiin myös punaisesta tulivuoren kuonasta patsaita, kuten Pääsiäissaarenkin jotkut patsaat ovat punaista kuonaa. Marquesassaarella veistettiin suuria patsaita punaisesta kuonasta ja tuffista hieman samaan tapaan kuin Pääsiäissaarella.


title: Moai

text: Yleensä suuri patsas painoi kymmenen tonnia, mutta Paro-niminen 11-metrinen patsas painaa 75 tonnia. Paron punaisesta kivestä tehty päähine, "pukao", painaa 12 tonnia. Eräs nyttemmin pystytetty Paroa lyhempi patsas painaa 87 tonnia. Rano Rarakun louhoksessa on keskeneräisiä, vielä suurempia patsaita, joista yksi painaa 270 tonnia.


title: Moai

text: Monet suuret patsaat lepäävät kivijalustojen, "ahujen" päällä.


title: Moai

text: Vaikka patsaat muistetaan usein vain kivipäinä, moailla on pään lisäksi myös typistetty ylävartalo. Noin joka viidennellä seremoniapaikoille siirretyistä patsaista oli punaisesta kivestä tehty silinteri ("pukau") päänsä päällä. Pukau esittää luultavasti pappispäällikön päähinettä. Nämä kivet louhittiin kaikki samassa kaivoksessa, joka tunnetaan nimellä "Puna Pau". 95 prosenttia patsaista on melko helposti veistettävää Rano Rarakun kraatterin tuffia, joka on kivettynyttä tuliperäistä tuhkaa. Tuffi on melko pehmeätä sään kovettaman kuoren sisällä.


title: Moai

text: Viime vuosina kaatuneita patsaita on löydetty koskemattomina kasvot maata päin. Niistä havaittiin, että patsaiden syvissä silmäkuopissa on alun perin ollut korallista tehdyt silmät. Myöhemmin joihinkin patsaisiin on restauroitu uudet silmät. Silmillä lienee ollut maaginen merkitys, koska niitä on turmeltu kaadetuista patsaista.


title: Moai

text: Patsaiden siirto paikoilleen on vaatinut kymmeniä tai satoja ihmisiä, ja niiden kuljetustavasta on kehitelty aikojen kuluessa monia teorioita. Karkeasti ottaen teoriat voidaan jakaa niihin, joissa patsaita siirrettiin vaakasuorassa, ja toisiin, joiden mukaan patsaat olivat pystyssä jo kuljetettaessa. Lähes kaikki väitetyt patsaan kuljetustavat vaativat köysien käyttöä. Jotkin kuljetustavat vaativat alustoja, toiset eivät.


title: Moai

text: Thor Heyerdahl väitti vuonna 1955 suuren määrän ihmisiä vetäneen moaita perässään niin, että moai oli pelkän puunrungon päällä. Tämä olisi vaatinut hyvin paljon vetäjiä. Erään käsityksen mukaan kitkaa pienentämään olisi käytetty teloja, kuten Loven tekemässä kokeessa, jossa Moai asennettiin rekeen rullien päälle.


title: Moai

text: Kalifornian yliopiston arkeologi Jo Anne Van Tilburgin mukaan patsaat saatettiin kuljettaa paikoilleen myös banaanilla voideltujen puisten telojen varassa. Hän on tehnyt asiasta onnistuneen kokeen. Van Tilburgin ajatuksen mukaan patsaiden kuljetukseen lienee käytetty kanoottitikkaita. Kanoottitikkaissa oli metrin välein olevia puolamaisia poikkipuita, joista muodostuvaa katkonaista pintaa pitkin esinettä kuljettiin. Jyrkässä mäessä puolat saatettiin yhdistää kahdella toisiinsa kuin köysitikkaiksi tai asentaa ne kahden pitkittäisuuntaisen raiteen päälle, jotta saataisin tasainen kuljetustie. Poikkipuut eivät pyörineet, ja kuljettava raskas kanootti, tukki tai kivi vedettiin niitä pitkin.


title: Moai

text: Jo Anne Van Tilburgin kokeessa 50-70 ihmistä veti keskikokoista 12 tonnin patsasta 15 kilometriä, kun tehtiin työtä viisi tuntia päivässä. 500 ihmistä olisi voinut vetää Paron-tyyppistä suurinta patsasta tikkaita pitkin. Patsaat saatiin pystyyn luultavasti käyttämällä apuna tukevaa kiviramppia, köysiä ja tukkeja. Tukeilla nostettiin ensin patsasta vähän pystyyn, jolloin kiviä saatettiin latoa patsaan koholla olevan yläosan alle. Tätä toistettiin, kunnes patsas oli pystyssä. Pystyyn noston loppuvaihe oli vaarallisin. Patsaan pystyttäneen yhteisön koko saattoi olla noin 400 henkeä.


title: Moai

text: Terry Huntin, Carl Lipon ja Sergio Rapun tekemien kokeiden mukaan patsaat kuljetettiin köysien avulla pystyssä D:n muotoisen pohjan varassa siirtäen eteenpäin ensin patsaan oikeaa, sitten vasenta puolta. Tämä olisi näyttänyt patsaiden kävelemiseltä, ja tällöin saarelaisten perimätieto patsaiden kulkemisesta paikoilleen kävellen olisi totta. Tällöin puurullia tai muita alustoja ei olisi tarvittu.


title: Moai

text: Mulloyn mukaan moaita olisi keinuteltu niiden päällä olevien, kahdesta puunrungosta tehdyn V:n muotoisien, melkein vaakasuorassa olevien "jalkojen" varassa.


title: Moai

text: Pavelin mukaan moai olisi kulkenut alaosastaan pyörien pystyasennossa ilman alustoja, mutta tehdyssä kokeessa tämä kuljetustapa hioi pois patsaan jalustaa.


title: Moai

text: Melko uuden teorian mukaan patsaat on "kävelytetty" paikalleen keinuttelemalla niitä puolelta toiselle ja siirtämällä ilmassa olevaa puolta eteenpäin, jolloin ne olisivat liikkuneet eteenpäin.


title: Moai

text: Nykykäsityksen mukaan patsaat hylättiin, koska saarta johtaneen pappiseliitin valta romahti nälänhädän takia. Tapahtuman yksityiskohtia ei ole pystytty täysin selvittämään, mutta tutkimusten mukaan patsaiden veistämisen päätyttyä saaren asukkaat kaatoivat itse lähes kaikki paikoilleen siirretyt patsaat. 1800-luvun puoliväliin mennessä kaikki kaivoksen ulkopuolella olevat ja suurin osa kaivoksessa olevista patsaista oli kaadettu. Nykyään noin 50 seremoniapaikoilla olevaa patsasta on nostettu uudelleen pystyyn.


title: Onnellinen mies

text: Onnellinen mies on Arto Paasilinnan satiirinen romaani vuodelta 1976. Teoksesta on tehty myös Hannu Kahakorven ohjaama samanniminen televisioelokuva vuonna 1979.


title: Onnellinen mies

text: Kuusmäen pitäjään aletaan rakentaa uutta betonisiltaa vanhan lahonneen puisen sillan viereen Tappojoen yli. Työmaan johtajaksi tulee Helsingistä TVH:n siltainsinööri Akseli Jaatinen.


title: Onnellinen mies

text: Vanhoillinen ja sisäänpäinlämpiävä kunnanjohto ei kuitenkaan pidä Jaatisen johtamistyylistä, koska hän on reilu alaisiaan kohtaan ja viettää aikaansa heidän kanssa. Kunnanjohtaja Jäminki sekä kunnan rakennustarkastaja Kainulainen kutsuvat työmiesten luottamusmiehen Manssilan puheilleen ja yrittävät suostutella häntä järjestämään lakon Jaatista vastaan työmaalla, jotta Jaatisen tilalle saataisiin joku muu johtamaan työmaata. Manssila suuttuu tästä, koska Jaatinen on ollut hänen mielestään paras työnjohtaja ikinä. Manssila pidätetään hänen lyötyään Kainulaista.


title: Onnellinen mies

text: Jaatisen mennessä selvittämään asiaa, hän rakastuu kohtaamaansa kunnanvaltuuston sihteeriin Irene Koposeen. Juhannus pahentaa Jaatisen ja kunnanjohdon kaunaa entisestään Jaatisen vietettyä juhannusyö Koposen kanssa. Jaatinen yritetään saada vangituksi tekaistuin syyttein, mutta hän onnistuu karkaamaan. Jaatinen saa kumottua kaikki syytteet kiristämällä kunnan nimismiestä, joka oli hakannut silmän puhki yhdeltä kiinniotetulta. Kunnanjohto onnistuu lopulta junailemaan Jaatiselle potkut TVH:lta tämän pitäessä uudelle sillalle alkoholinhuuruiset harjannostajaiset.


title: Onnellinen mies

text: Sillan valmistuttua Jaatinen haluaa maksaa kunnanjohdolle takaisin ja selvittää kunnan tulevat rakennushankkeet. Jaatinen osallistuu kunnan julistamaan tarjouskilpailuun viemäröintiurakasta kahdella eri tarjouksella, omallaan ja vastaperustamallaan toiminimellään jätetyllä. Jaatisen toiminimellä "Pohjolan betoni ja rapa" jätetty tarjous voittaa kilpailun, jonka johdosta Kainulainen eroaa tehtävästään ja lähtee kylästä.


title: Onnellinen mies

text: Jaatinen riitautuu kyläkoulun rehtori Rummukaisen kanssa, kun Jaatinen ajautuu viettämään erään kesäyön hänen vaimonsa Leean kanssa, joka tulee raskaaksi.


title: Onnellinen mies

text: Jaatisen rakentaessa suojahallia työkoneille vanhan lentokentän paikalle, osoittautuu maapohjan hiekka ensiluokkaiseksi. Jaatinen perustaa miehineen betonitehtaan.


title: Onnellinen mies

text: Vappuna Leea synnyttää kaksoistytöt ja muuttaa Jaatisen luokse. Rummukainen yrittää suostutella vaimoaan takaisin luokseen, koska muuten kunnanjohto antaa hänelle potkut. Leea haluaa naimisiin Jaatisen kanssa lasten takia, mutta Jaatinen ei suostu, koska haluaa naimisiin kunnansihteeri Koposen kanssa. Rummukainen erotetaan rehtorin virastaan ja hänkin muuttaa pois Kuusmäestä.


title: Onnellinen mies

text: Betonitehdas aloittaa toimintansa, mutta kohtaa ongelmia tuotteiden autokuljetusten vuoksi. Jaatinen rakentaa itse rahtimaksuja vastaan rautatien tehtaalle.


title: Onnellinen mies

text: Kunnallisvaaleissa Jaatinen asettuu ehdolle ja masinoi Jämingin pois hallituksesta. Jäminki suuttuu tästä ja ostaa itselleen maa-alueet, joilla junarata betonitehtaalle on. Jäminki ostaa myös pankkilainalla rantatontteja, joille hän aikoo rakennuttaa kesämökkejä. Jaatinen puolestaan kaavoittaa rantatontit virkistysalueiksi, jolloin Jäminki ei saa rakennuslupia. Jäminki joutuu lopulta velkakierteeseen ja ulosottoon.


title: Kivi Larmola

text: Kivi Larmola (s. 1966 Helsinki) on suomalainen sarjakuvataiteilija, kuvittaja ja muusikko. Larmola sai Suomen sarjakuvaseuran myöntämän puupäähatun vuonna 1991. Larmola on myös kääntänyt sarjakuvia, kuten "Aku Ankkoja" sekä Charlie Christensenin "Aarne Ankkaa".


title: Kivi Larmola

text: Larmola on soittanut kitaraa vakituisesti muiden muassa Sekunda-, Lunatunes- ja Kätyrit-yhtyeissä sekä useissa lyhytikäisemmissä yhtyeissä.


title: Max Cannon

text: Max Cannon on amerikkalainen sarjakuvapiirtäjä. Hänen kuuluisin työnsä on "Raakaa lihaa" (Red Meat). Cannonin töitä on myös julkaistu monissa lehdissä.


title: Max Cannon

text: Raakaa lihaa alkoi ilmestyä vuonna 1989 Arizonan yliopiston opiskelijalehdessä Arizona Daily Wildcat. Pian paikallinen sanomalehti Tucson Weekly otti sarjakuvan sivuilleen josta se löysi tiensä levitykseen syndikaatin kautta. Nykyään Raakaa lihaa voi lukea paitsi suomeksi niin myös ranskaksi, italiaksi, espanjaksi ja tanskaksi.


title: Kyrillinen näppäimistö

text: Kyrillisiä näppäimistöjä käytetään kyrillisin aakkosin kirjoitettujen kielten kirjoittamiseen. Useimmat kyrilliset näppäinjärjestelyt muistuttavat venäjän kielen kirjoittamiseen käytettävää, mutta niitä on täydennetty kieliin kuuluvilla muilla kirjaimilla.


title: Kyrillinen näppäimistö

text: Tyypillisessä venäläisessä tietokoneessa ё-kirjain on numerorivin vasemmalla puolella, yläriviltä saadaan йцукенгшщзхъ, keskiriviltä фывапролджэ ja alariviltä ячсмитьбю. Muissa kyrillisiä aakkosia käyttävissä kielissä käytettävät, venäjän aakkosiin kuulumattomat kirjaimet ovat kyrillisen näppäimistön kielikohtaisissa versioissa omilla paikoillaan.


title: Kyrillinen näppäimistö

text: Vaihtoehtoina normaaliasettelulle ovat erilaiset äänteiden samankaltaisuuteen perustuvat, , ns. foneettiset näppäinjärjestykset länsimaiseen näppäimistöjärjestykseen tottuneille. Näissä esimerkiksi ‘А’ saadaan ‘A’-näppäimesta ja ‘Б’ ‘B’-näppäimestä.


title: Bambara

text: Bambara voi tarkoittaa ainakin seuraavia asioita:


title: Mary Rose (1509)

text: Mary Rose oli Englannin laivaston vuonna 1511 vesille laskettu karakki. Se oli laivaston lippulaivana upotessaan Wightsaaren erottavaan Solentin salmeen taistelussa ranskalaisia vastaan 19. heinäkuuta 1545. Silminnäkijöiden mukaan uppoaminen tapahtui, kun laiva äkisti kääntyi jyrkästi voimakkaan tuulenpuuskan vuoksi ja kallistui tykkiporttien puolelle, jotka olivat avoinna taistelua varten. Vain 25 laivalla olleesta noin 400 miehistön jäsenestä selviytyi. Hylky löydettiin vuonna 1971 ja nostettiin lopulta yli 400 vuotta uppoamisen jälkeen vuonna 1982. Nostettu alus on asetettu näytteille Portsmouthin museotelakalla.


title: Mary Rose (1509)

text: Alus valmistettiin HMNB Portsmouthissa vuosina 1510-1511, ja se nimettiin "Mary Roseksi" hallitsijan Henrik VIII:n sisaren Maryn ja Tudor-suvun vaakunana olevana ruusun mukaan.


title: Mary Rose (1509)

text: Valmistuttuaan alus lähetettiin Thames-joelle, jossa se varustettiin ja aseistettiin.


title: Mary Rose (1509)

text: Vuonna 1535 alukselle tehtiin suuria muutostöitä. Alkujaan limisaumainen laidoitus muutettiin puskusaumaisiksi. Laivan kylkiin avattiin tykkiportit. Raskaat tykit jouduttiin aluksen vakauden vuoksi sijoittamaan alemmaksi rungossa. Lähellä vesirajaa sijaitsevat tykkiportit olivat suljettavissa vesitiiviillä luukuilla, jotka pystyttiin rakentamaan tasaiseen puskusaumaiseen laitaan.


title: Mary Rose (1509)

text: Alus sai lippulaivana tulikasteensa ensimmäisessä Englannin ja Ranskan välisessä sodassa vuosina 1512-1514. Brestin edustalla vuonna 1512 käydyssä taistelussa aluksen päällikkönä oli Sir Edward Howard.


title: Mary Rose (1509)

text: Vuonna 1534 Henrik VIII erotti Englannin kirkon Rooman kirkon vallasta ja tiesi sen vuoksi odottaa hyökkäystä katolisista maista. Heinäkuun 16. päivä 1545 100 ranskalaista alusta saapui Solentin salmeen, missä niitä oli vastassa 80 englantilaista laivaa. 18. päivä käytiin taistelu, joka jäi ratkaisemattomaksi. Seuraava päivä oli heikkotuulinen estäen purjehtimisen. Ranskalaiset soudettavat kaleerit tulivat kohti englantilaisia ja avasivat tulen. Tuuli alkoi nousta ja englantilaisetkin pääsivät liikkeelle. Silloin Mary Rose kallistui äkkiä ja upposi. Kuningas itse seurasi Solentin taistelua Southsea Castlesta. Mary Rosen kansi oli peitetty entrausta estävillä verkoilla, jotka estivät merimiehiä pelastautumasta. Vesi oli päässyt sisään avoimista tykkiluukuista. Aluksen nostamisen jälkeen aluksesta löytyi myös ranskalainen tykinkuula, joka on voinut vaikuttaa tapahtumaan.


title: Mary Rose (1509)

text: Laivaa yritettiin nostaa jo 1540-luvulla, mutta se oli juuttunut syvälle mutaan, johon vajonneet aluksen osat myös säilyivät tuhoutumiselta. Vuonna 1836 ensimmäiset sukeltajat kävivät aluksella ja nostivat joitakin tykkejä, joiden avulla hylky tunnistettiin "Mary Roseksi". Vuonna 1965 amatöörisukeltaja Alexander McKee (1918-1992) kokosi sukeltajia kartoittamaan Solentin salmen hylkyjä. He löysivät jälkiä puisista aluksista kuten "HMS Royal George" ja "HMS Boyne", minkä vuoksi he alkoivat uskoa myös "Mary Rosen" säilyneen. Vuonna 1966 löytyi painanne paikasta, jossa "Mary Rose" upposi, ja vuonna 1971 sukeltajat löysivät hylyn. Seuraavien vuosien aikana osien hylyn esille kaivamiseen ja osien nostamiseen osallistui yli 600 sukeltajaa, jotka tekivät yli 28 000 sukellusta. Merestä nostettiin yli 19 000 kappaletta. Vuonna 1982 rungon ympärille rakennettiin putkikehys. Aluksen viereen laskettiin rungonmuotoinen kehto, johon kehyksessä oleva runko nostettiin veden alla. Tämän jälkeen kehto runkoineen nostettiin ylös merestä ja tuotiin maihin. Tapahtuma televisioitiin ja sillä oli 60 miljoonaa katsojaa. Runkoa alettiin konservoida samoin kuin aikaisemmin Ruotsissa nostettua Vasa-laivaa.


title: Mary Rose (1509)

text: Hylystä saatiin nostettua ruokailuun liittyviä esineitä, kuten miehistön puu- ja upseerien tinalautasia, myös laivaston komentajan vara-amiraali Sir George Carewin nimikirjaimilla varustettuja. Laivakeittiö oli rakennettu tiilistä ja siellä oli valtavia keittoruukkuja. Pienet esineet kuten arpakuutiot, pelilaudat, rummut ja nahkaiset kirjankannet paljastivat miehistön vapaa-ajan viettotapoja. Noin 200 miehistön jäsenen jäännökset löytyivät. Vaatetusta oli säilynyt mudassa. Käsiaseita, kuten jousia löytyi 138 ja nuolia 3 500 kappaletta. Laivalla oli ollut jousiampujien osasto.


title: Sulho Ranta

text: Sulho Veikko Juhani Ranta (15. elokuuta 1901 Peräseinäjoki – 5. toukokuuta 1960 Helsinki) oli suomalainen säveltäjä, kapellimestari ja musiikkikirjailija. Hän opiskeli Sibelius-Akatemiassa (silloisessa Helsingin musiikkiopistossa) Erkki Melartinin johdolla sekä Helsingin yliopistossa, josta hän valmistui filosofian kandidaatiksi vuonna 1925. Hän opiskeli myös mm. Berliinissä, Wienissä, Italiassa ja Pariisissa. Rannan varhaisimpiin teoksiin kuuluu muun muassa pianotrio vuodelta 1923. Ranta toimi teatterikapellimestarina Oulussa, Tampereella ja Viipurissa sekä opettajana Viipurin musiikkiopistossa sekä Sibelius-akatemiassa. Hän piti tammikuussa 1929 ensimmäisen sävellyskonserttinsa Helsingissä. Hänen aktiivisuutensa säveltäjänä väheni 1940-luvun loppupuolelta lähtien, jolloin hän toimi musiikkikirjailijana sekä opettajana ja vararehtorina Sibelius-Akatemiassa.


title: Sulho Ranta

text: Ranta toimi myös Viipurin Lauluveikot -mieskuoron taiteellisena johtajana. Rannan sävellyksiä on omistettu, ostettu tai lahjoitettu yhteensä 14 kappaletta Viipurin Lauluveikoille.


title: Sulho Ranta

text:
Sulho Ranta toimi musiikkikriitikkona ja -pakinoitsijana Ilta-Sanomissa nimimerkillä "Särrä" vuosina 1933–1957 sekä Suomen Säveltäjät ry:n puheenjohtajana vuosina 1951–1956.
Rannan sävellyksiin kuuluu muun muassa sinfonioita. Neljän numeroidun sinfoniansa lisäksi hän sävelsi "Sinfonia programmatican" vuosina 1929–1931. Hänen paljon esitettyihin sävellyksiinsä kuuluvat Viljo Kojon runoon sävelletty joululaulu "Taas kaikki kauniit muistot" sekä P. Mustapään runoon sävelletty "Vain pieni kansanlaulu". Rannan kirjalliseen tuotantoon kuuluu "Suomen säveltäjiä puolentoista vuosisadan ajalta" (1945), "Musiikin historia" I–II (1950–1956) ja "Sävelten mestareita" (1945, päivitetty versio 1958).


title: Sulho Ranta

text: Rannan isä oli kanttori, säveltäjä Juho Ranta, ja hänen puolisonsa oli laulaja (sopraano) ja näyttelijä Elli Ranta.


title: The Mahavishnu Orchestra

text: The Mahavishnu Orchestra on kitaristi John McLaughlinin 1960-luvun lopussa perustama jazz-rock-fuusiota soittanut yhtye.


title: The Mahavishnu Orchestra

text: The Mahavishnu Orchestra -nimeä käytettiin useista McLaughlinin johtamista kokoonpanoista. Näistä ensimmäinen on tunnetuin. Sen riveissä soittivat englantilaisen McLaughlinin lisäksi amerikkalainen viulisti Jerry Goodman, panamalainen rumpali Billy Cobham, irlantilainen basisti Rick Laird sekä tšekkiläinen kosketinsoittaja Jan Hammer. Yhtye julkaisi vuosina 1971 debyyttilevynsä "Inner Mounting Flame" ja seuraavana vuonna levyn "Birds of Fire". Nämä levyt kuuluvat fuusion arvostetuimpiin. Levyissä psykedeelisen rockin tai varhaisen heavy metalin soundit yhdistyvät jazz-muusikoiden taidolla soitettuihin improvisoituihin sooloihin. Yhtyeen musiikki ei muistuta perinteistä jazzia päällisin puolin juuri ollenkaan ja levyt nousivatkin pop-listoilla kahdenkymmenen kärkeen. Levyjen sävellykset, jotka ovat McLaughlinin käsialaa, ottavat vaikutteita myös itämaisesta musiikista.


title: The Mahavishnu Orchestra

text: The Mahavishnu Orchestran ensimmäinen versio ei kuitenkaan saanut enää aikaiseksi useampia studioalbumeita, koska yhtyeen välit olivat tulehtuneet osin rojaltikiistojen vuoksi. Orchestran myöhemmissä 1970-luvun kokoonpanoissa soitti esimerkiksi viulisti Jean-Luc Ponty ja 1980-luvulla basisti Jonas Hellborg.


title: MM-rallikausi 2006

text: MM-rallikausi 2006 oli järjestyksessään rallin maailmanmestaruussarjan 34. kausi. Kausi alkoi Monte Carlo -rallilla 19. tammikuuta ja päättyi Walesin ralliin 3. joulukuuta.


title: MM-rallikausi 2006

text: Edelliskauden jälkeen Citroënin, Peugeot'n, Škodan ja Mitsubishin tehdastallit vetäytyivät sarjasta. Valmistajien MM-tittelistä kilpaili silti kuusi tallia, kun sääntöjä muutettiin siten, että tehdaspisteistä pystyivät ajamaan myös yksityistallit.


title: MM-rallikausi 2006

text: Tehdaspisteistä kilpailevat valmistajat on jaettu kahteen ryhmään. Ensimmäisessä ryhmässä ovat uusilla, kauden 2006 sääntöjen mukaisilla autoilla kilpailevat tehdastallit, jotka osallistuvat sarjan kaikkiin osakilpailuihin. Toisessa ryhmässä olevat yksityistallit osallistuvat vähintään kymmeneen osakilpailuun. Yksityistallit saavat ajattaa edellisvuoden sääntöjen mukaisia autoja, jos auton kuljettaja ei ole viitenä edellisvuotena sijoittunut kuuden parhaan joukkoon. Yksityistalleilla saavat myös vapaasti vaihtaa kuljettajia, kun taas tehdastallien kuljettajien on ajettava kauden kaikki kilpailut.


title: MM-rallikausi 2006

text: Vaikka Citroënin tehdastalli vetäytyi sarjasta kauden 2005 päätteeksi, tukee se belgialaista Kronos-tallia. Kronos ajattaa Citroën Xsara WRC 2006 -mallia ja käyttää BFGoodrichin renkaita. Kuljettajina toimivat hallitseva maailmanmestari Sebastien Loeb kartturinaan Daniel Elena, tallin toista autoa ajaa Xavier Pons (kartturina Carlos del Barrio). Kolmatta autoa useimmissa kisoissa ajavat Daniel Sordo (kartturina Marc Martí).


title: MM-rallikausi 2006

text: Fordin tehdastalli ajattaa Ford Focus RS WRC 06 -mallia, jossa alla ovat BFGoodrichin renkaat. Kuljettajina toimivat Marcus Grönholm kartturinaan Timo Rautiainen sekä Mikko Hirvonen kartturinaan Jarmo Lehtinen.


title: MM-rallikausi 2006

text: Subarun tehdastalli ajattaa Subaru Impreza WRC2006 -mallia ja käyttää Pirellin renkaita. Ykköskuljettajana toimii kauden 2003 maailmanmestari Petter Solberg kartturinaan Phil Mills. Toista autoa ajavat Chris Atkinson kartturinaan Glenn McNeall sekä erityisesti asvalttipinnalle erikoistunut Stéphane Sarrazin (kartturina Stephane Prevot) ajaa joitakin ralleja.


title: MM-rallikausi 2006

text: Bozian Racingin ylläpitämässa tallissa itävaltalainen Manfred Stohl kartturinaan Ilka Minor ajavat Peugeot 307 WRC:llä kauden kaikki kilpailut. Toista Peugeot'ta ajaa 12 osakilpailussa norjalainen Henning Solberg kartturinaan Cato Menkerud.


title: MM-rallikausi 2006

text: Stobart VK M-Sport Ford Rally Team on Fordin tehdastallin toimintaa pyörittävän M-Sportin kakkostalli, joka ajattaa Ford Focus RS WRC04 -mallin vanhoja Fordin tehdastallin autoja, joissa on alla BFGoodrichin renkaat. Kuljettajista Matthew Wilson kartturinaan Michael Orr kiertää täyden MM-sarjan. Muita, joitakin satunnaisia kilpailuja ajavia kuljettajia ovat Luis Perez Companc (kartturina Jose Maria Volta), Kosti Katajamäki (kartturina Timo Alanne), Jari-Matti Latvala (kartturina Miikka Anttila) sekä Pieter Tsjoen (kartturina (Eddy Chevailier).


title: MM-rallikausi 2006

text: Myös Skoda jatkaa Citroënin tapaan rallitoimintaansa tukemalla yksityistallia, vaikka vetäytyikin sarjasta oman tehdastallin nimellä. Itävaltalaisen energiajuomatuotemerkin nimeä kantava yksityistalli ajattaa Skoda Fabia WRC 05:llä Anders Aigneria (kartturina Timo Gottschalkia) kymmenessä MM-rallissa. Gilles Panizzi kartturiveljensä Herve Panizzi ajaa kolme asvalttirallia, ja Ruotsin rallissa Skodaa ajoi ruotsalainen DTM-kuljettaja Mattias Ekström kartturinaan Stefan Bergman.


title: MM-rallikausi 2006

text: Maaliskuun lopussa Gilles Panizzi ilmoitti ettei halua enää ajaa Skodalla. Muutama päivä tämän jälkeen Red Bull Skoda ilmoitti tehneensä sopimuksen Harri Rovanperän kanssa. Rovanperä ajaa Skodalla kaikissa niissä kauden lopuissa ralleissa joihin talli osallistuu, joita on alustavasti vielä seitsemän ensimmäisen ollessa kauden viidennen osakilpailun, Korsikan rallin.


title: MM-rallikausi 2006

text: Erinäisiin MM-ralleihin osallistuu myös lukuisia yksityistalleja, jotka eivät kilpaile valmistajien MM-pisteistä.


title: Richard Leveridge

text: Richard Leveridge (19. heinäkuuta 1670 - 22. maaliskuuta 1758) oli englantilainen säveltäjä ja bassolaulaja. Hän aloitti uransa laulajana ja aloitti säveltämisen vasta 1690-luvulla. Hän julkaisi kaksi kirjaa itse säveltämiään lauluja vuosina 1697 ja 1699. Leveridgen tuotantoon kuuluu yli 150 laulua, kuten patrioottinen balladi "The Roast Beef of Old England". Leveridge lopetti laulajan uransa 81 vuoden iässä vuonna 1751.


title: Måns Groundstroem

text: Måns Ivar Åkesson ”Måsse” Groundstroem [grʊndström] (s. 23. huhtikuuta 1949) on suomalainen basisti, studioteknikko ja musiikkituottaja. Hän oli suomalaisen progressiivista rockia soittaneen Wigwam-yhtyeen pitkäaikaisin basisti (1974–2003). Aiemmin hän soitti muun muassa yhtyeissä Tasavallan Presidentti ja Blues Section, ja tuli tunnetuksi myös musiikkituottajana ja äänittäjänä, kunnes luopui musiikin teosta 1980-luvulla. Groundstroem palasi musiikkituottajaksi sekä soittajaksi 1990-luvun alussa, kun Tasavallan Presidentti ja Wigwam jälleen aktivoituivat, ja jatkoi soittamista vuoteen 2004 asti, jolloin hän jättäytyi sairauseläkkeelle pahentuneen psoriasiksen takia. Vuonna 2007 Groundstroemille myönnettiin valtion taiteilijaeläke. Viime vuosina Groundstroem on ollut mukana entisistä Wigwam-jäsenistä ja muista vierailijoista koostuvassa Wigwam-revisited!-kokoonpanossa. Lisäksi hän on edelleen esiintynyt harvakseltaan äänittäjän ja tuottajan roolissa eri artistien julkaisuissa.


title: Måns Groundstroem

text: Akipekka Alanko esittää Groundstroemia elokuvassa Love Records – Anna mulle Lovee ja Niklas Groundstroem Itkisitkö onnesta? -kuunnelmassa.


title: Kurimus (albumi)

text: Kurimus on Mokoman kolmas albumi sekä Mokoman oman levy-yhtiön Sakara Recordsin ensimmäinen julkaisu. Albumin kansitaiteen ideoi yhtyeen laulaja Marko Annala, mutta itse kuvan teki Ville Pirinen. Albumi nousi Suomen virallisen listan sijalle 31.


title: Kurimus (albumi)

text: Albumista julkaistiin vuonna 2005 vinyyliversio, joka sisältää kaksi bonuskappaletta. Vinyyliversion 500 ensimmäisellä painoksella on mukana juliste yhtyeen nimikirjoitusten kera.


title: Kurimus (albumi)

text: Kappaleesta "Takatalvi" julkaistiin single digitaalisessa muodossa yhtyeen internet-sivulla. Siitä tehtiin myös musiikkivideo.


title: Kurimus (albumi)

text: Sävellys: Marko Annala, Kuisma Aalto ja Tuomo Saikkonen. Sanoitus: Annala. Sovitus: Mokoma, paitsi kappaleessa ”Takatalvi” Mokoma ja Henri Kuittinen.


title: Charles-Valentin Alkan

text: Charles-Valentin Alkan (30. marraskuuta 1813 Pariisi – 29. maaliskuuta 1888) oli ranskalainen säveltäjä ja pianisti.


title: Charles-Valentin Alkan

text: Alkan syntyi Pariisissa juutalaiseen perheeseen. Hänen isänsä toimi musiikinopettajana. Alkan eli lähes koko elämänsä syntymäkaupungissaan. Hän teki vuosina 1833–1834 yhden konserttikiertueen Englannissa ja vieraili 1840-luvulla kerran Metzissä.


title: Charles-Valentin Alkan

text: Alkan pääsi 6-vuotiaana Pariisin konservatorioon opiskelemaan pianon ja urkujen soittoa. Hänen ensimmäiset sävellyksensä julkaistiin vuonna 1828. Opiskeltuaan Alkan aloitti uransa pianistina ja pianonsoiton opettajana. Franz Liszt sanoi, että Alkan oli teknisesti paras pianisti, jonka hän oli koskaan nähnyt. Myöhemmällä iällään Alkan keskittyi säveltämiseen. Hän erikoistui säveltämään musiikkia jalkiolliselle pianolle. 1850-luvun jälkeen hän esiintyi enää harvoin. Hän kuoli vuonna 1888. Kuolinsyyn uskottiin pitkään olleen kirjahyllyn kaatuminen hänen päälleen, mutta asiasta ei ole täyttä varmuutta.


title: Charles-Valentin Alkan

text: Alkanilla oli yksi avioliiton ulkopuolella syntynyt lapsi, pianisti Elie-Miriam Delaborde (1839–1913).


title: Kuoleman laulukunnaat

text: Kuoleman laulukunnaat on Mokoman viides studioalbumi, joka julkaistiin 8. helmikuuta 2006. Se on järjestyksessään kolmas Mokoma-albumi, joka on julkaistu yhtyeen oman Sakara Records -levy-yhtiön alla. Tyyliltään albumi on yhtyeen raskain ja aggressiivisin albumi. Se sisältää paljon death metal -vaikutteita. Albumi ylitti kultarajan kesällä 2008.


title: Kuoleman laulukunnaat

text: Albumin on säveltänyt ja sovittanut yhtyeen jäsenet yhdessä, ja sanoittanut laulusolisti Marko Annala. Sanoitukset käsittelevät ihmissuhteeseen ja sen päättymiseen liittyviä tunnetiloja. Kansitaide on sarjakuvataiteilija Ville Pirisen käsialaa. Albumilta ei ole julkaistu yhtään singleä, mutta kappaleista "Pahaa verta" ja "Kuu saa valtansa auringolta" on kuvattu musiikkivideo. Molempien videoiden ohjauksesta vastasi hämeenlinnalaisen Vasara Filmsin Vesa-Matti Vainio, ja ensin mainittu sai ensi-iltansa albumin julkaisupäivänä Music Televisionin "Headbangers Ball" -ohjelmassa. Albumi on julkaistu myös pahvikantisena digipak-versiona sekä vinyylinä.


title: Kuoleman laulukunnaat

text: Albumi nousi ensimmäisellä julkaisun jälkeisellä viikollaan Suomen virallisen albumilistan ykköspaikalle.


title: Kuoleman laulukunnaat

text: Sakara Recordsin ja saksalaisen ZYX Musicin yhteistyösopimuksen myötä "Kuoleman laulukunnaat" julkaistiin Golden Core Records -levymerkillä Saksassa, Itävallassa, Sveitsissä, Alankomaissa, Belgiassa ja Luxemburgissa 8. kesäkuuta 2007.


title: Kuoleman laulukunnaat

text: Sävellys: Mokoma. Sanoitus: Marko Annala. Sovitus: Mokoma.


title: Édouard Deldevez

text: Édouard Deldevez (31. toukokuuta 1817 Pariisi – 6. marraskuuta 1897 Pariisi) oli ranskalainen säveltäjä, kapellimestari, viulisti, musiikinopettaja ja musiikkikirjailija. Hänen sävellyksiinsä kuuluu muun muassa baletteja, kuten kaksinäytöksinen "Paquita" (1846). Deldevez julkaisi vuonna 1867 musiikkikirjan "Notation de la musique classique".


title: Hans Neusidler

text: Hans Neusidler (myös muodossa "Neusiedler" tai "Newsidler"; 1508–1563) oli saksalainen renessanssisäveltäjä ja luutisti. Hänellä oli unkarilaisia sukujuuria. Neusidler työskenteli luutistina Nürnbergissä vuodesta 1530 lähtien. Hän myös julkaisi neljä kirjaa säveltämiään luuttukappaleita.


title: Koheesio

text: Koheesiolla tarkoitetaan keskinäisiä vetovoimia. Koheesio pitää ainetta koossa eli vastustaa sitä rikkovia voimia. Koheesiosta johtuvat myös pintajännitys sekä adheesio.


title: Koheesio

text: Koheesio vaikuttaa myös seosten komponenttien jakautumiseen seoksessa. Mikäli kaksikomponenttisen seoksen A-komponentin partikkelien välillä vallitsee voimakas koheesio (esimerkiksi vesi), ja komponenttien keskinäinen koheesio ei ole kovin suuri (esimerkiksi lipidit ja vesi), B-komponentin partikkelit eivät pääse A-partikkelien väliin, jolloin kumpikin komponentti muodostaa oman faasin. Seos, jossa komponentit esiintyvät eri faaseissa, on heterogeeninen.


title: Fabrizio Dentice

text: Fabrizio Dentice (n. 1530 - n. 1590) oli italialainen säveltäjä ja luutun ja viola da gamban soittaja. Hän syntyi Napolissa, mutta työskenteli Roomassa ja Parmassa. Hänen tuotantoonsa kuuluu muun muassa kuoromusiikkia ja pienimuotoisia luuttukappaleita. Myös Denticen veljenpoika, Scipione Dentice oli säveltäjä. Lisäksi säveltäjä Luigi Denticen arvellaan olleen Scipionen veli.


title: Sinua, sinua rakastan

text: Sinua, sinua rakastan on rakkauslaulu, joka on peräisin suomalaisesta elokuvasta "Asfalttilampaat" (1968). Kappaleen on säveltänyt Kaj Chydenius ja sanoittanut Aulikki Oksanen. Kappale löytyy muun muassa Chydeniuksen levyltä "Kauneimmat rakkauslaulut". "Sinua, sinua rakastan" on myös Aulikki Oksasen runokirjan nimi, joka on ilmestynyt WSOY:n kustantamana vuonna 2000.


title: Rudi Völler

text: Rudolf ”Rudi” Völler (s. 13. huhtikuuta 1960 Hanau, Länsi-Saksa) on saksalainen jalkapalloilija ja valmentaja. Hänen pelaajauransa kulta-aika sijoittuu 1980-luvulle ja 1990-luvun alkuun. Suosittu hyökkääjä tunnetaan myös viiksiensä ja hiustyylinsä ansiosta. Saksassa hän on saanut lempinimen "”Tante Käthe”" eli ”Käthe-täti” juuri kiharan ja harmaan tukkansa vuoksi. Valmentajanuransa Völler aloitti suoraan Saksan maajoukkueen valmentajana ilman aiempaa valmennuskokemusta Saksan osalta pettymykseen päättyneiden vuoden 2000 EM-kisojen jälkeen.


title: Rudi Völler

text: Völler pelasi vuosina 1982–1994 Saksan A-maajoukkueessa 90 ottelua, joissa teki 47 maalia. Hän voitti joukkueessa maailmanmestaruuden 1990, sekä MM-hopeaa 1986 ja EM-hopeaa 1992. Hän oli mukana myös MM-kisoissa 1994, sekä EM-kisoissa 1984 ja 1988. MM-finaalissa 1990 Völlerin helposta kaatumisesta tuomittiin kiistelyä aiheuttanut rangaistuspotku, josta Saksa teki ottelun ainoan maalin. MM-finaalissa 1986 Völler teki Saksan 2–2-tasoitusmaalin 81. minuutilla mutta Argentiina voitti ottelun 3–2.


title: Rudi Völler

text: Seuratasolla Völler pelasi Bundesliigassa 232 peliä 1860 Münchenin, Werder Bremenin ja Bayer Leverkusenin joukkueissa ja teki 132 maalia. Völlerin pelatessa Werder Bremenissä joukkue sijoittui kolmesti toiseksi Bundesliigassa. Lisäksi hänet valittiin Saksan vuoden jalkapalloilijaksi kaudella 1982–83 jolloin hän voitti myös Bundesliigan maalikuninkuuden. Vuodet 1987–92 hän pelasi AS Romassa Italiassa. Olympique Marseillessa Völler pelasi kaksi kautta ja pääsi 1993 juhlimaan niin Ranskan mestaruutta kuin Mestareiden liigan voittoakin. Völler lopetti uransa kevääseen 1996 Leverkusenissa.


title: Rudi Völler

text: Aktiiviuransa jälkeen Völler siirtyi Leverkusenin urheilutoimenjohtajaksi vuosiksi 1996–2001. Lisäksi hän on ollut tilapäisesti seuran valmentajana kaksi kertaa (loka/marraskuu 2000 ja syys/lokakuu 2005). Saksan maajoukkueen valmentajana hän aloitti 2. heinäkuuta 2000 Saksan osalta jo alkulohkoon päättyneiden EM-kisojen jälkeen edellisen valmentajan Erich Ribbeckin erottua.


title: Rudi Völler

text: Alun perin Völlerin piti valmentaa Saksaa vain kesäkuuhun 2001, jolloin silloisen Leverkusen-luotsin Christoph Daumin piti aloittaa tehtävässä. Daum kuitenkin jäi syksyllä 2000 kiinni kokaiinin käytöstä ja jalkapallomaailmaa kuohuttaneen skandaalin seurauksena sopimus maajoukkueen valmentamisesta purettiin. Völler jatkoi lopulta Saksan valmentajana aina 24. kesäkuuta 2004 saakka jolloin hän vuorostaan itse erosi Saksan jäätyä alkulohkoonsa EM-turnauksessa. Joukkueen peräsimessä häntä seurasi Jürgen Klinsmann, jonka kärkiparina maajoukkueessa Völler pelasi useita vuosia. Völlerin paras saavutus valmentajana on vuoden 2002 MM-hopea. 31. elokuuta 2004 hän otti yllättäen vastaan pestin AS Roman valmentajana, mutta erosi jo 25. syyskuuta syynä joukkueen huonot esitykset ja erimielisyydet joidenkin pelaajien kanssa. Tammikuusta 2005 alkaen Völler on jälleen toiminut Bayer 04 Leverkusenin urheilutoimenjohtajana.


title: Rudi Völler

text: Marraskuussa 2011 Völler allekirjoitti viiden vuoden jatkosopimuksen Leverkusenin kanssa.


title: Temuera Morrison

text: Temuera Morrison (s. 26. joulukuuta 1960) on uusiseelantilainen näyttelijä.


title: Temuera Morrison

text: Morrison syntyi maoriperheeseen Rotoruassa Uudessa-Seelannissa. Hän teki näyttelijänä debyyttinsä uusiseelantilaisessa televisiosarjassa "Rangi's Catch". Hän esiintyi päärooleissa televisiosarjassa "Shortland Street" sekä draamaelokuvassa "Kerran sotureita", mutta nykyisin hänet tunnetaan parhaiten palkkionmetsästäjä Jango Fettin roolista . Nykyisin Morrison toimii uusiseelantilaisen keskusteluohjelman "The Them Shown" juontajana.


title: Temuera Morrison

text: Morrison on uusiseelantilaisen viihdetaiteilijan Howard Morrisonin veljenpoika.


title: Releasetinlaite

text:
Releasetinlaite on yksi rautatieliikenteen ohjaukseen käytettävistä asetinlaitetyypeistä. Tässä asetinlaitetyypissä toiminnot ja varmistukset tapahtuvat sähkömekaanisesti releiden välityksellä. Releasetinlaitteella asetetaan junille kulkutie joko seuraavalle pääopastimelle tai tietylle raiteelle.
Kulkutien asettamisen yhteydessä asetinlaite tarkistaa kulkutie-ehdot eli että kyseinen kulkutieosuus on vapaa eikä vastakkaisia tai risteäviä eli ns. viholliskulkuteitä ole asetettu tai asettumassa, sekä kääntää ja lukitsee vaihteet oikeisiin asentoihin. Tämän jälkeen laite vaihtaa valo-opastimien opasteet ajoon oikeuttaviksi. Junan sivuutettua opastimen laite vaihtaa opastimeen 'seis'-opasteet. Asetettu kulkutie joko purkautuu itsestään tai voidaan purkaa käsin junan sivuutettua kulkutiellä määrätyn kohdan. Asetinlaitteen releet on kytketty siten, ettei ajoon oikeuttavia opasteita voida asettaa, elleivät kaikki kulkutie-ehdot täyty. Siten käytännössä estyy useamman junan ohjautuminen törmääville kulkuteille.
Releasetinlaite koostuu sähköisestä asetinlaitetaulusta ja releistöstä. Asetinlaitetaulussa on kaavakuva laitteen ohjaamasta rata-alueesta sekä raiteiden ja opastimien kohdilla painonappeja, joita käyttämällä kulkutienasetus tapahtuu. Lähes kaikki releasetinlaitteen toiminnot vaativat vähintään kahden painikkeen yhtäaikaisen painamisen. Tämä kaksoisvarmistus on rakennettu turvallisuussyistä, sillä kahden painikkeen yhtäaikainen painaminen vahingossa on epätodennäköistä.


title: Releasetinlaite

text: Releasetinlaitetta voidaan ohjata joko paikallisesti asetinlaitetaululta käsin, tai keskitetysti kaukokäytöllä rataosan liikenteenohjauskeskuksesta.


title: Releasetinlaite

text: Releasetinlaitteita käytetään laajalti Suomessa, ja ne ovat osoittautuneet käytössä varsin luotettaviksi. Nyttemmin niitä on myös korvattu kokonaan elektronisilla tietokoneasetinlaitteilla. Kuitenkin Ruotsissa releasetinlaitteet on havaittu luotettavammiksi kuin tietokoneasetinlaitteet, ja luotettavuusongelmien vuoksi Banverket on korvannut tietokoneasetinlaitteen vanhemmalla releasetinlaitteella. Tunnetuimpia releasetinlaitteiden valmistajia on saksalainen Siemens AG.


title: Kaakkois-Suomi

text: Kaakkois-Suomi on entisen Etelä-Suomen läänin itäosassa tätä edeltänyttä Kymen lääniä vastaava alue. Se käsittää nykyisten Etelä-Karjalan, Kymenlaakson ja Etelä-Savon maakuntien alueet. Kaakkois-Suomen suurimmat kaupungit ovat Kouvola, Lappeenranta, Mikkeli ja Kotka. Alueen muut kaupungit ovat Imatra, Hamina, Pieksämäki ja Savonlinna.


title: Kaakkois-Suomi

text: Kaakkois-Suomessa asukkaita on 462 849 (2015).


title: Kaakkois-Suomi

text: Kaakkois-Suomi käsittää alueena Etelä-Karjalan ja Kymenlaakson lisäksi myös Etelä-Savon maakunnan Kaakkois-Suomen vaalipiirissä.


title: Kaakkois-Suomi

text: Kaakkois-Suomen eteläosa on varsin alavaa Kymijoen laaksoa, jota reunustavat peltomaisemat. Myös meri ja saaristo antavat oman leimansa eteläiselle Kymenlaaksolle. Pohjoiseen päin mentäessä luonnosta tulee karumpaa ja mäkistä. Salpausselkä kulkee itä-länsi-suunnassa Kaakkois-Suomen läpi. Etelä-Karjalan luonto koostuu harjuista, korkeista mäistä sekä järvistä. Sekä Etelä-Karjalassa, että Kymenlaaksossa on myös paljon koskia, jotka ovat antaneet loistavat mahdollisuudet teollisuudelle.


title: Kaakkois-Suomi

text: Kaakkois-Suomessa on suhteessa muuhun maahan nähden melko paljon nähtävyyksiä.


title: Kevin Keegan

text: Kevin Keegan, OBE (s. 14. helmikuuta 1951) on englantilainen jalkapallovalmentaja ja entinen hyökkääjäpelaaja, jota pidetään yhtenä Englannin kaikkien aikojen parhaista jalkapalloilijoista.


title: Kevin Keegan

text: Keegan pelasi uransa alkuvuodet Scunthorpe Unitedissa, josta Liverpool FC hankki hyökkääjän riveihinsä 35 000 punnan siirtosummalla kesällä 1971. Keegan edusti Liverpoolia menestyksekkäällä 1970-luvulla. Hän oli kotimaan kentillä voittamassa seuran paidassa kolmea Englannin mestaruutta ja yhtä FA Cupia. ”Poolissa” Keeganin meriittilistaan tuli myös suuria saavutuksia Euroopan kentiltä, kun seura voitti UEFA Cupin kahdesti ja Euroopan Cupin Keeganin viimeiseksi kaudeksi seurassa jääneellä kaudella 1976–1977.


title: Kevin Keegan

text: Kesällä 1977 Keegan siirtyi Saksaan Hamburger SV:hen. HSV:ssa Keegan jatkoi loistavia otteitaan, ja hänet palkittiin Euroopan parhaana jalkapalloilijana 1978 ja 1979. HSV:ssä Keegan voitti Saksan mestaruuden ja pelasi Euroopan Cupin finaalissa 1980, kun Nottingham Forest FC kaatoi saksalaisseuran.


title: Kevin Keegan

text: Keegan palasi vuonna 1980 Englantiin ja liittyi Southampton FC:n riveihin. Joukkue sijoittui Englannin liigassa kaudella 1980–1981 kuudenneksi, mikä on seuran paras saavutus pääsarjatasolla. Vaikka seuraava kausi päättyi odotuksiin nähden pettymykseen ja seitsemänteen sijaan, Keegan valittiin liigan parhaaksi pelaajaksi ja hänestä tuli Brittiläisen imperiumin ritarikunnan upseeri palkintona saavutuksistaan jalkapallossa.


title: Kevin Keegan

text: Selkävaivoista kärsineen Keeganin maajoukkueura päättyi MM-kisojen 1982 jälkeen, kun uusi päävalmentaja Bobby Robson jätti vuodesta 1976 maajoukkueen kapteeninnauhaa kantaneen Keeganin maajoukkueringin ulkopuolelle. Keegan pelasi kaikkiaan 63 maaottelua ja teki niissä 21 maalia.


title: Kevin Keegan

text: Vuonna 1982 Keeganin seurajoukkueura jatkui Pohjois-Englannissa Newcastle Unitedissa. Hän oli mukana auttamassa seuraa nousemaan 2. divisioonaan vuonna 1984. Tuohon kauteen päättyi myös Keeganin pelaajaura Englannissa. Espanjaan muuttanut Keegan pelasi vielä vuonna 1985 kaksi ottelua australialaisen Blacktown City Demonsin paidassa. Keegan palasi jalkapallon pariin helmikuussa 1992, kun Newcastle United FC nosti entisen tähtipelaajansa argentiinalaisen Osvaldo Ardilesin seuraajaksi joukkueen peräsimeen. Keeganin johdolla Newcastle palasi pääsarjatasolle 1.divisioonan mestarina kauden 1992–1993 jälkeen. Englannin Valioliigassa Keeganin luotsaama Newcastle nousi kärkikahinoihin mutta hävisi mestaruuskamppailun Manchester Unitedille kaudella 1995–1996. Keegan erosi tehtävistään tammikuussa 1997 Newcastle Unitedin ollessa Valioliigassa neljäntenä.


title: Kevin Keegan

text: Syyskuussa 1997 Keegan siirtyi Fulhamiin johtotehtäviin. Ray Wilkinsin potkujen jälkeen toukokuussa 1998 Keegan otti päävalmentajan tehtävät hoitaakseen. Hänen johdollaan seura voitti 2.divisioonan mestaruuden 1999, mutta fanien suosiota Keegan ei saanut. Hän lähti seurasta toukokuussa 1999 siirtyäkseen täysipäiväisesti Englannin jalkapallomaajoukkueen päävalmentajaksi – tehtävään, johon hänet oli nimetty helmikuussa 1999.


title: Kevin Keegan

text: Keeganin maajoukkuevalmentajuus ei ollut järin menestyksekäs. EM-kisoissa 2000 Englanti jäi alkulohkoonsa voitettuaan vain yhden ottelun. Englannin hävittyä Saksalle MM-karsintojen avausottelussa lokakuussa 2000 Keegan jätti tehtävänsä.


title: Kevin Keegan

text: Toukokuussa 2001 Keegan palasi valmennustehtäviin siirtyen Manchester Cityn päävalmentajaksi. Keegan nosti joukkueen Valioliigaan kauden 2001–2002 päätteeksi ja ensimmäinen liigakausi päättyi hienosti yhdeksännelle sijalle. Seuraavalla kaudella seura ei enää odotuksista huolimatta onnistunut taistelemaan hyvistä sijoituksista, vaan vajosi putoamisviivan tuntumaan ollen lopulta 16:s.


title: Kevin Keegan

text: Kauteen 2004–2005 Keegan lähti valtaisten paineiden alla, ja häntä veikattiin ensimmäiseksi erotetuksi päävalmentajaksi. Pelit sujuivat kuitenkin hyvin ja City nousi pois putoamisviivan tuntumasta. Paineiden alla Keegan kuitenkin päätti erota ja maaliskuussa 2005 hän jätti Cityn ja vetäytyi jalkapalloympyröistä.


title: Kevin Keegan

text: Vajaat kolme vuotta City-pestin päättymisen jälkeen Kevin Keegan palasi jälleen valmennustehtäviin. Hän ei voinut vastustaa entisen seuransa, Newcastle Unitedin kutsua, ja 16. tammikuuta 2008 hänestä tuli seuran päävalmentaja toistamiseen urallaan. Keeganin johdolla Newcastle sijoittui kaudella 2007/08 Englannin Valioliigassa lopulta sijalle 12.


title: Kevin Keegan

text: Kesällä 2008 Keegan joutui napit vastakkain seurajohdon kanssa pelaajasiirroista johtuen. Pitkällisten neuvottelujen ja ristiriitaisten uutisten jälkeen Keegan ilmoitti lähtevänsä seurasta. Hän perusteli lähtöään sillä, ettei ole saanut valmentajana mahdollisuutta vaikuttaa joukkueen pelaajasiirtoihin riittävästi.


title: Kevin Keegan

text: Meriitit valmentajana


title: Pääsiäiskapina

text: Pääsiäiskapina () oli irlantilaisten nationalistien vuoden 1916 pääsiäisenä 24. huhtikuuta alkaen järjestämä kapina brittihallintoa vastaan. Kapina keskittyi lähinnä Dubliniin, mutta myös muualla Irlannissa esiintyi kapinointia.


title: Pääsiäiskapina

text: Pääsiäiskapina epäonnistui pitkälti brittijoukkojen aseellisen ylivoiman vuoksi. Briteillä oli käytössään paremmat aseet ja kouliintuneempi johtajisto. Irlantilaiset onnistuivat siitä huolimatta pitämään joitakin päiviä hallussaan osia Irlannista ja Dublinin keskustasta.


title: Pääsiäiskapina

text: Kapinan epäonnistuttua kapinaan syylliset tuomittiin. Viisitoista kapinan johtomiehistä joutui teloitettavaksi, mutta muun muassa Eamon de Valera selvisi vankeusrangaistuksella.


title: Pääsiäiskapina

text: Pääsiäiskapinalla on edelleen Irlannissa tärkeä symbolinen arvo. Kapina loi pohjan keskusteluille Irlannin itsenäisyydestä.


title: Pääsiäiskapina

text: Irlannissa kunnioitettiin pääsiäiskapinan muistoa 16. huhtikuuta 2006 ensimmäistä kertaa vuoden 1970 jälkeen, jolloin Irlannin tasavaltalaisarmeija aloitti väkivaltaisuudet. Dublinissa järjestettiin 2 500 sotilaan paraati ja pääministeri Bertie Ahern puhui Kilmainhamin vankilassa, missä aikanaan teloitettiin 15 pääsiäiskapinan johtajaa.


title: Pääsiäiskapina

text: 3. toukokuuta: Thomas J. Clarke, Thomas MacDonagh ja Patrick Pearse 4. toukokuuta: Joseph Plunkett, Edward Daly, William Pearse ja Michael O’Hanrahan 5. toukokuuta: John MacBride 8. toukokuuta: Éamonn Ceannt, Michael Mallin, Cornelius Colbert ja Seán Heuston 9. toukokuuta: Thomas Kent 12. toukokuuta: Sean MacDiarmada ja James Connolly


title: Moskovan ruhtinaskunta

text:
Moskovan ruhtinaskunta oli Aleksanteri Nevskin nuorimman pojan Daniel Aleksandrovitšin Moskovan kaupungin pohjalle, Vladimir–Suzdalin alueelle, 1200-luvulla perustama valtio, joka myöhemmin yhdisti Venäjän. Moskovan nousua edesauttoi edullinen sijainti jokien suhteen ja metsien ja suoalueiden tarjoama suoja, mutta päätekijä oli sen yhteistyö mongolivaltiaiden kanssa. Mongolit nimittivät Moskovan hallitsijat suuriruhtinaiksi ja antoivat näille oikeuden kerätä veroa muilta ruhtinaskunnilta. Myöhemmin ruhtinaskunnan etuoikeuksia yhä lisättiin tekemällä siitä Venäjän ortodoksisen kirkon keskus.
Moskovan noustua ruhtinaskuntien hallitsijaksi muodostettiin 1400-luvun lopulla Moskovan Venäjä.


title: Eero Hämeenniemi

text: Eero Olavi Hämeenniemi (s. 29. huhtikuuta 1951 Valkeakoski) on suomalainen säveltäjä ja kirjailija. Hämeenniemi on saanut teoksiinsa vaikutteita Kaukoidästä, esimerkiksi intialaisesta musiikista. Hän on säveltänyt muun muassa neljä sinfoniaa, konserttoja, jousikvartettoja, mieskuoromusiikkia ja jazzia. Hämeenniemi toimii sävellyksen dosenttina Sibelius-Akatemiassa ja hän on perustamansa Nada-yhtyeen johtaja ja pianisti. Radion sinfoniaorkesteri on levyttänyt hänen kolme sinfoniaansa. Kerava-kvartetti on levyttänyt kaikki hänen jousikvartettonsa. Nada-yhtye on julkaissut kaksi levytystä.


title: Eero Hämeenniemi

text: Hämeenniemen kirjoittamia kirjoja ovat muun muassa "ABO – johdatus uuden musiikin teoriaan" (1982), "Tekopalmun alla" (1993), "Missä sade leikkii" (2004), "Norsuilla etuajo-oikeus" (2005), "Tulevaisuuden musiikin historia" (2007) ja "Pyhän Calixtuksen lähde" (2009). Hänen kirjoittamistaan kirjoista kolme käsittelee eteläaasialaista kulttuuria. Lisäksi hän on suomentanut tamilinkielistä runoutta.


title: Eero Hämeenniemi

text: Hänellä on vuodesta 2010 alkaen blogipalsta YLEn Klassisen sivuilla.


title: Tsaarin Venäjä

text: Tsaarin Venäjällä voidaan tarkoittaa:


title: Janne Tolsa

text: Janne Tolsa (s. 1970) on suomalainen musiikkialan monitoimimies. Hän soittaa koskettimia yhtyeissä Tarot, Turmion Kätilöt (taiteilijanimellä RunQ), Eternal Tears of Sorrow, Virtuocity ja Lazy Bonez. Lisäksi hän omistaa Kuopiossa sijaitsevan äänimainontaan, miksaukseen ja masterointiin keskittyneen Note On -studion.


title: Janne Tolsa

text: Tolsa aloitti pianonsoiton seitsemänvuotiaana, kun hänen vanhempansa ostivat kotiin pianon. Pianonsoittoharrastus jatkui helsinkiläisessä musiikkikoulussa seuraavien kolmen vuoden ajan, jonka aikana Janne otti myös yksityisiä pianotunteja. Tämän jälkeen perhe muutti Vuolijoen kylään lähelle Kajaania, jossa pianotunnit jatkuivat. Ensimmäisen syntetisaattorinsa, Korg Poly 800:n Tolsa sai 13-vuotiaana, jolloin hän myös liittyi rumpali-isoveljensä yhtyeeseen.


title: Janne Tolsa

text: Tolsa viihtyi Tarotin konserteissa yhtyeen soittaessa lähellä Vuolijokea. Yhtyeen jäsenet muistivat Tolsan kehuneen soittavansa syntetisaattoria, ja Tarotin toisen kitaristin Mako H:n lähdettyä yhtyeestä vuonna 1987 tilalle otettiin Tolsa.


title: Janne Tolsa

text: Eternal Tears of Sorrow’hun Janne liittyi tammikuussa 2005. __notoc__


title: Janne Tolsa

text: Vuonna 2017 Janne Tolsa perusti soolo projektin nimeltään Epik Pike.


title: Janne Tolsa

text:
Epik Pike maalaa kokonaan uuden tunnelman kotimaiselle popkartalle.
The Big Picture -ep:llä Janne Tolsan tukena Pinja Pitkänen, Joonas Pulkkinen ja Pekka Tegelman.


title: Janne Tolsa

text: Turmion Kätilöiden ja Tarot-yhtyeen sävellysosastolta ja syntetisaattoreiden takaa tutun Janne Tolsan pöytälaatikossa muhineet popsävelmät on nyt saatettu päivänvaloon.


title: Janne Tolsa

text: Tolsan kappaleet sanoitti hänen hyvä ystävänsä, 1970-luvulla suosiota nauttineesta Finnforest-yhtyeestäkin tuttu lauluntekijä Pekka Tegelman. Koko projekti konkretisoitui, kun siihen löytyi tulkitsijoiksi Kuopiosta nuori ja kirkaskurkkuinen Pinja Pitkänen sekä Black Light Discipline -yhtyeen kitarasankari Joonas Pulkkinen.


title: Janne Tolsa

text:
– Nyt kun siunautui vähän ylimääräistä aikaa ja löytyi kovat ammattilaiset avuksi, niin sain vietyä tätä projektia toiselle levelille. Nää biisit on sen verran hitaampaa ja popimpaa, ettei ne välttämättä olis Turmion Kätilöiden ohjelmistoon ollut sopivia, joten ajattelin tehdä kokonaan uuden projektin tätä varten.
– Osa biiseistä on sävelletty melkein keskiajalla, eli tovin nuo on pyörinyt tuolla kovalevyn syövereissä jatkotuotantoa odotellen. Kiitos ja kumarrus kohtalolle, zaludo!, Janne Tolsa kertoo tyytyväisenä.


title: Janne Tolsa

text: – Toivottavasti kaikki kuuntelijat nauttivat saman verran näistä biiseistä kuin minä nautin tästä kokemuksesta. Kiitos Jannelle siitä. Vaikka tulevaisuus onkin vielä auki, odotan sitä innolla, laulaja Pinja Pitkänen lisää.


title: Janne Tolsa

text:
Perjantaina 18. toukokuuta 2018 kaikissa johtavissa digitaalipalveluissa julkaistavan The Big Picture ep:n visuaalisen ilmeen on taiteillut Tuomas Rytkönen
Epik Pike on kuunneltavissa tästä linkistä. https://lnk.to/bxx1a


title: Maahanlaskujoukot

text: Maahanlaskujoukot on aselajihaara, jonka muodostavat yleensä kevyttä jalkaväkeä olevat sotilasyksiköt, jotka siirretään kohteeseensa lentokoneilla ja ”pudotetaan” taisteluun. Täten ne voidaan sijoittaa vihollisen selustaan tai lähes kaikkialle antamatta viholliselle pitkää varoitusaikaa. Käytettävien yksiköiden kokoa rajoittaa vain käytettävissä oleva ilmakuljetuskapasiteetti, joten riittävällä kuljetuskapasiteetilla suuriakin yksiköitä voidaan siirtää nopeasti taisteluun.


title: Maahanlaskujoukot

text: Toisaalta laskuvarjojoukoilla on yleensä vähän varusteita ja huoltotarvikkeita, joten ne eivät pysty käymään pitkiä taisteluja ja joukkoja onkin syytä käyttää etujoukkoina. Edelleen laskuvarjo-operaatiot ovat erittäin riippuvaisia sääoloista. Kehitys helikopteriteknologiassa toisen maailmansodan jälkeen on lisännyt maahanlaskuoperaatioiden mahdollisuuksia ja helikopterit ovat laajalti korvanneet suuren mittakaavan laskuvarjo-operaatiot. Laskuvarjosotilaita on kuitenkin edelleen useiden maiden armeijoissa.


title: Maahanlaskujoukot

text: Maahanlaskujoukot voidaan jakaa kolmeen eri luokkaan:Perusedellytys maahanlaskujoukkoille on niiden saapuminen kohteeseensa niin nopeasti, ettei niitä vastaa pystytä järjestämään yhtenäistä puolustusta vähään aikaan. Oletetaan myös ettei tällaista taktista etua pystytä pitämään kovin kauan, joten hyödylliset maahanlaskuoperaatiot vaativat tukevien joukkojen nopeaa etenemistä.


title: Maahanlaskujoukot

text: Ajatus ”taivassotilaista” ei ole mikään viimeaikainen keksintö, sillä jo Benjamin Franklin ennusti aikaa, jolloin sotilaita kuljetettaisiin ilmateitse jonkinlaisilla laskuvarjoilla. Ensimmäinen nykyaikainen ajatus laskuvarjojoukoista on vuodelta 1918. Ensimmäisen maailmansodan loppuvaiheissa prikaatinkenraali Billy Mitchell ehdotti, että Yhdysvaltain 1. jalkaväkidivisioonan osia olisi pudotettu saksalaisten linjojen taakse lähellä Metzia. Sota loppui ennen kuin tällaista hyökkäystä ehdittiin vakavasti suunnitella. On epäselvää, miten operaatio olisi voitu toteuttaa senaikaisilla laskuvarjoilla ja lentokoneilla.


title: Maahanlaskujoukot

text:
Ensimmäinen oikea laskuvarjoilla tehty joukkojen pudotus tapahtui Italiassa marraskuussa 1927. Muutaman vuoden kuluessa perustettiin useita pataljoonia ja ne ryhmitettiin eliittidivisiooniin Folgore ja Nembo. Kuitenkin vaikka nämä osastot taistelivat toisessa maailmansodan, niin niitä ei koskaan käytetty laskuvarjopudotuksiin.
Suunnilleen samoihin aikoihin Neuvostoliitossa tehtiin myös kokeiluja, suunnitelmissa oli jo pudottaa kokonaisia yksiköita ajoneuvoineen. Venäjän maahanlaskujoukkojen katsotaan saaneen alkunsa 2. elokuuta 1930, kun Moskovan sotilaspiirissä ilmavoimien harjoituksessa laskettiin maahan laskuvarjoilla 12 sotilasta. Ensimmäinen yksikkö, joukkueen vahvuisena osastona muodostettiin 1931. Operaatio Barbarossaan mennessä Neuvostoliitolla oli noin 10 000 sotilaan vahvuiset maahanlaskujoukot.


title: Maahanlaskujoukot

text: Neuvostoliitossa ensimmäiset suuret laskuvarjoharjoitukset pidettiin 1932, josta saksalalaiset saivat vaikutteita.


title: Maahanlaskujoukot

text: Kouluttaakseen tarpeeksi kokeneita hyppääjiä ympäri Neuvostoliittoa perustettiin laskuvarjokerhoja, joista sitten tarvittaessa voitiin siirtää osaavat jäsenet armeijaan. Suunnitelma edistyi niin, että jo vuonna 1936 suuria pudotuksia esiteltiin ulkomaisille tarkkailijoille.


title: Maahanlaskujoukot

text: Yksi tarkkailijoista, Saksa, oli erityisen kiinnostunut. Vuonna 1936 majuri Immans määrättiin perustamaan laskuvarjokoulu, jonka käyttöön annettiin useita Junkers Ju 52 -lentokoneita. Asevoimat olivat jo hankkineet suuria määriä Junkers Ju 52 -lentokoneita, joihin tehtiin nyt pieniä muutoksia laskuvarjosotilaiden kuljettamista varten.


title: Maahanlaskujoukot

text: Myös muut valtiot, kuten Japani, muodostivat maahanlaskujoukkoja samaan aikaan.


title: Maahanlaskujoukot

text: Saksan asevoimissa yritettiin aluksi muodostaa useissa eri paikoissa omia laskuvarjoyksiköitä, mikä aiheutti sekaannusta. Tähän tuli muutos, kun Luftwaffen kenraali Kurt Student määrättiin komentamaan joukkojen muodostamista ja voimat saatiin keskitettyä "Fallschirmjäger"-joukkojen luomiseen. Nämä joukot suorittivat useita operaatioita sodan aikana.


title: Maahanlaskujoukot

text: Norjan ja Tanskan valtauksessa, operaatio Weserübungissä, Luftwaffe pudotti laskuvarjosotilaita useisiin kohteisiin. Tanskassa pieni osasto pudotettiin pienelle Masnedøn saarelle Masnedøfortiin valtamaan Storstrømin silta, joka yhdistää Falsteria ja Själlantiia. Laskuvarjo-osasto pudotettiin myös Aalborgin lentotukikohtaa, mikä oli ratkaisevaa Luftwaffen operoinnille Norjassa. Komppania laskuvarjosotilaita pudotettiin Oslon lentokentälle, jossa ei ollut puolustusta. Saksalaiset lennättivät vahvistuksia paikalle ja 9. huhtikuuta 1940 iltapäivän alkupuolella oli paikalle kuljetettu tarpeeksi joukkoja pääkaupungin valtaukseen, jolloin Norjan hallitus oli jo jättänyt kaupungin.


title: Maahanlaskujoukot

text: Operaatio Fall Gelbissä, hyökkäyksessä Alankomaihin, Belgiaan, Luxemburgiin ja Ranskaan, Brandenburg-rykmentin sotilaita laskettiin kevyillä Fieseler Storch -tiedustelukoneilla ottamaan haltuun siltoja, jotka olivat 10. panssaridivisoonan marssireitillä läpi eteläisten Ardennien. Belgiassa pieni joukko saksalaisia maahanlaskusotilaita laskeutui liitokoneilla suoraan Eben-Emaelin linnoituksen päälle 10. toukokuuta 1940 ja valtasi sen nopeasti. Tämä avasi Belgian puolustuksen Saksan armeijaryhmä B:n hyökkäykselle. Alankomaihin tehtiin kaksi yhtäaikaista maahanlaskuoperaatiota. Saksalaiset laskuvarjosotilaat laskeutuivat lentokentälle lähellä Haagia toivoen saavansa vangiksi Alankomaiden hallituksen. Hyökkääjät kuitenkin ajettiin pois kentältä ennen kuin vahvistusjoukot tuotiin paikalla Ju-52 -kuljetuskoneilla. Tämä oli yksi harvoja tapauksia, jossa maahanlaskujoukkojen valtaama lentokenttä on vallattu takaisin. Samaan aikaan saksalaiset laskuvarjo-osastot hyökkäsivät Leydenin ja Rotterdamin välisille silloille, joiden kautta 9. panssaridivisioona pääsisi hyökkäämään keskelle maata. Alankomaalaisten tilanne oli jo päivän kuluttua toivoton. Kenraali Student, 7. ilmadivisioonan komentaja, haavoittui vakavasti operaatiossa.


title: Maahanlaskujoukot

text: Saksalaiset hyökkäsivät huhtikuussa 1941 Kreikkaan, jonka valtauksen aikana 2. jääkärirykmentti valtasi Korintin kanavan ylittävän sillan laskuvarjo-operaatiolla.


title: Maahanlaskujoukot

text: Saksalaisten maahanlaskusotilaiden suurin voitto ja pahimmat tappiot syntyivät Kreetan taistelussa, jossa saksalaiset joukot valtasivat saaren liittoutuneilta. Operaation osallistui Studentin johtaman XI ilma-armeijakunnan johtamana 7. ilmadivisioona ja 5. vuoristodivisioona, joka kuljetettiin vallatulle Malemen lentokentälle ilmateitse. Väitetään että Adolf Hitler olisi kauhistunut laskuvarjojoukkojen tappioita ja kieltänyt maahanlaskuoperaatiot jatkossa. Tämä ei tunnu todennäköiseltä, sillä operaation jälkeen perustettiin uusia laskuvarjodivisioonia ja suunniteltiin maahanlaskuja Maltalla ja Kyprokselle sekä suoritettiin maahanlaskuoperaatioita. Todennäköisempää on, että maahanlaskujen yllätysmomenttiin ei enää uskottu ja Saksan ilmakuljetuskapasiteetti oli rajallinen.Brittien ensimmäinen maahanlaskuhyökkäys tapahtui 10. helmikuuta 1941, kun 2. brittiläinen kommando hyppäsi Italiaan ja räjäytti akveduktin operaatio Colossuksessa. Pian havaittiin, että tarvitaan enemmän kuin 500 laskuvarjosotilasta ja 2. kommandorykmentin miehistä muodostettiin perusta laskuvarjorykmentille.


title: Maahanlaskujoukot

text: Würzburg-tutka-asema Ranskan rannikolla oli brittiläisten laskuvarjojoukkojen kohteena operaatio Bitingissa 27. helmikuuta 1942. Iskussa kaapattiin tutkajärjestelmän osia ja ne tuotiin tutkittaviksi Isoon-Britanniaan vastatoimien kehittämiseksi.


title: Maahanlaskujoukot

text: Ensimmäinen laajamittainen laskuvarjo-operaatio tehtiin operaatio Soihdussa Pohjois-Afrikassa. Yhdysvaltain 509. laskuvarjopataljoona lensi 1 500 mailia Isosta-Britanniasta yli Espanjan tarkoituksenaan hypätä lähelle Orania ja vallata kaksi lentokenttää. Pudotus epäonnistui täysin. Navigointi ja viestiongelmat levittivät joukot Gibraltarista Tunisiaan. Pataljoonalla ei ollut vaikutusta maihinnousun alkuvaiheissa.


title: Maahanlaskujoukot

text: Osana operaatio Huskya tehtiin neljä maahanlaskuoperaatiota 9–10. heinäkuuta välisenä yönä: kaksi brittien ja kaksi yhdysvaltalaisten. Yhdysvaltalaiset joukot kuuluivat Yhdysvaltain 82. maahanlaskudivisioonaan, joka teki ensimmäisen taisteluhyppynsä. Kovan tuulen takia kuljetuskoneet ajautuivat väärälle kurssille ja joukot levisivät laajalle alueelle, minkä tuloksena noin puolet yhdysvaltalaisista laskuvarjosotilaista ei löytänyt kokoontumispaikkaansa. Brittiläiset liitokoneilla laskeutuneet joukot pärjäsivät vain hiukan paremmin, ainoastaan 12 liitokonetta 144:stä laskeutui kohteeseen, useat laskeutuivat mereen. Hajaantuneet joukot kuitenkin toimivat ja aiheuttivat sekaannusta vihollisen selustassa. Jonkin verran reservissä olleita 82. divisioonan joukkoja pudotettiin myöhemmin Sisiliaan, mutta operaatiota varjosti raskaat tappiot, kun Yhdysvaltain laivaston maihinnousualus ampui alas 23 konetta niiden lentäessä ylitse kohti pudotusaluetta.


title: Maahanlaskujoukot

text: Brittiläinen 1. maahanlaskuprikaati valtasi Ponte Granden sillan ja ennen saksalaisten vastahyökkäystä maihinnousut tehtiin ilman vastarintaa. Brittiläinen 8. armeija vapautti 1. maahanlaskuprikaatin sillalta edetessään sisämaahan ja pohjoiseen kohti Cataniaa ja Messinaa.


title: Maahanlaskujoukot

text: 13. heinäkuuta 1943 yli 112 lentokonetta ja 16 liitokonetta mukanaan 1 856 miestä lähti Pohjois-Afrikasta. Tämän joukon alkuperäinen tavoite oli vallata Primosolen silta ja sitä ympäröivä maasto, jota kautta 8. armeija pääsisi etenemään. Kova ilmatorjunta kuitenkin ampui useita kuljetuskoneita matkalla kohteeseen. Vain 295 miestä pudotettiin niin lähelle siltaa, että he pystyivät tekemään rynnäkön sillalle. Silta vallattiin, mutta Saksan 4. laskuvarjoprikaati valtasi sen takaisin. Britit pitivät ympäröivää maastoa hallussa 8. armeijan saapumiseen asti, mutta operaatio oli epäonnistunut.


title: Maahanlaskujoukot

text: Liittoutuneet joutuivat miettimään maahanlaskutaktiikkansa uudelleen useiden epäonnistumisten ja omatulitapausten takia.


title: Maahanlaskujoukot

text: Yhdysvaltain maahanlaskujoukot pidettiin aluksi reservissä hyökkäyksessä Italiaan Salernossa, operaatio Avalanchessa. Muutamia päiviä hyökkäyksen aloittamisesta, kun saksalaisten vastahyökkäykset olivat käynnissä, 5 000 laskuvarjosotilasta 82. maahanlaskudivisioonasta ja 509. laskuvarjopataljoonasta pudotettiin vahvistukseksi maihinnousurannalle.